Juruterbang Lion Air miliki pengalaman lebih 7 tahun

JAKARTA: Pesawat Lion Air JT 610 yang dalam penerbangan dari Jakarta-Pangkal Pinang (Bangka Belitung) yang terhempas di sekitar perairan Daerah Karawang diterbangkan oleh Kapten Bhavye Suneja dan pembantu juruterbang Harvino.

Menurut laporan Liputan6.com, penerbangan yang membawa 188 penumpang dan anak kapal itu, terdiri daripada 178 penumpang dewasa, seorang kanak-kanak dan seorang bayi.

Pesawat malang itu juga membawa tiga pramugari pelatih dan seorang juruteknik. Selain juruterbang dan pembantu, enam anak kapal yang turut berada di dalam pesawat itu dikenal pasti sebagai Shintia Melina, Citra Novita Anggelia, Alviani Hidayatul Solikha, Damayanti Simarmata, Mery Yulianda, dan Deny Maula.

Laman Liputan6.com yang memetik butir peribadi juruterbang dari laman LinkedIn mendedahkan, Bhavye memulakan kerjayanya bersama Lion Air sejak Mac 2011 iaitu, 7 tahun 8 bulan dengan jumlah 6,000 jam penerbangan.

Sebelum menyertai Lion Air, beliau adalah juruterbang pelatih bersama penerbangan Emirates, Dubai selama empat bulan, dari September hingga Disember 2010.

Juruterbang itu juga dikatakan mendapatkan lesen penerbangan daripada Bel-Air International, sebuah sekolah penerbangan di San Carlos, California, Amerika Syarikat bermula dari 2007 hingga 2009.

Pesawat yang dikenalikan Bhavye terhempas ke laut selepas gagal melakukan pendaratan di air, selepas 13 minit berada di udara pada kedudukan koordinat S 5’49.052″ E 107’ 06.628″ di perairan Karawang. – Agensi


Tukang rumah pecah masuk rumah bekas pelanggan

SEORANG tukang mengubah suai rumah ditahan kerana memecah masuk rumah yang pernah dibaikinya sebelum mengambil pelbagai barangan berharga apabila mengetahui pemiliknya tiada di rumah.

Suspek warga asing berusia 49 tahun ditahan di perkarangan Hospital Tawau, kira-kira jam 7 pagi, kelmarin, berdasarkan laporan dibuat mangsa pada 14 April lalu.

Pemangku Ketua Polis Daerah Tawau, Superintendan Nor Azizulkifli Mansor dalam kenyataannya berkata, suspek yang mengetahui mangsa tiada di rumah memecah masuk rumah bekas pelanggannya itu di sebuah perumahan, di sini pada 14 April lalu.

“Mangsa seorang peniaga membuat laporan polis jam 1.30 tengah hari hari sama selepas mendapati keadaan rumahnya berselerak selain beberapa barangan berharga hilang dipercayai dicuri,” katanya.

Beliau berkata, susulan laporan itu, sepasukan anggota Jabatan Siasatan Jenayah Ibu Pejabat Polis Daerah (IPD) Tawau menjalankan Ops Kesan sebelum menahan suspek di perkarangan hospital berkenaan.

“Dengan dipandu arah suspek, polis melakukan pemeriksaan berasingan di sebuah kedai dan bilik sewa sebelum menemui barangan dicuri.

“Antara barangan curi dirampas termasuk kamera DSLR jenama Nikon berserta lensa, komputer riba jenama Acer berserta kabel pengecas, seutas jam tangan dan beg galas jenama Apacs,” katanya.

Nor Azizulkifli berkata, siasatan awal mendapati, suspek mengaku melakukan jenayah pecah rumah seorang diri selain pernah bekerja sebagai tukang ubah suai rumah di rumah mangsa.

“Suspek ditahan reman dan kes disiasat mengikut Seksyen 457 Kanun Keseksaan (KK) kerana pecah rumah,” katanya. – Harian Metro


‘Tidak Terlintas Namakan Diri Sendiri Calon Perdana Menteri’ – Ahmad Zahid

KUALA LUMPUR: UMNO akan mempertimbangkan beberapa calon Perdana Menteri, susulan peletakan jawatan Tan Sri Muhyiddin Yassin hari ini.

Presiden Umno Datuk Seri Dr Ahmad Zahid Hamidi berkata, sokongan semua Ahli Parlimen diharapkan.

“Demi kepentingan rakyat dan negara, ketahuilah saya tidak pernah terlintas untuk menamakan diri sebagai calon Perdana Menteri walaupun mengepalai sebuah parti terbesar.

“Sebagai manusia biasa, pastinya saya tidak dapat menyembunyikan perasaan terhiris apabila pelbagai tuduhan dan tohmahan dilemparkan ke atas diri saya sepanjang kemelut politik yang berlaku ini,” katanya dalam kenyataan hari ini.

Selain itu, Ahmad Zahid mencadangkan supaya kerajaan stabil segera ditubuhkan yang akan memfokuskan kepada menangani pandemik Covid-19 dan menguruskan kesejahteraan rakyat.

Antara lain beliau mencadangkan supaya sebuah kabinet yang efektif mirip seperti ‘War Cabinet’ yang hanya memfokuskan proses pemulihan negara mendepani pandemik dibentuk.

“Selepas negara mencapai imuniti kelompok dan keadaan memungkinkan untuk Pilihan Raya Umum ke-15 diadakan, maka kerajaan ini harus dibubarkan bagi menyerahkan semula mandat

“Bagi menjamin kestabilan dan kerjasama politik dicapai, tindakan menzalimi parti serta pimpinan lawan hendaklah dihentikan.

“Menggunakan agensi kerajaan untuk melemahkan lawan dalam mengekalkan kuasa tidak akan memberi faedah kepada rakyat,” katanya.

Katanya, apa yang berlaku sebelum ini perlu dijadikan teladan dan menyeru semua pihak memberi sepenuh tumpuan kepada matlamat menjaga kesejahteraan rakyat serta membina kembali negara tercinta.

Beliau berkata, Umno turut merakamkan terima kasih kepada Muhyiddin atas perkhidmatannya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amanah Sabah sokong Shafie sebagai ketua menteri

KOTA KINABALU – Amanah Sabah menyokong teguh kepimpinan Datuk Seri Mohd Shafie Apdal sebagai Ketua Menteri Sabah yang sah.

Pengerusinya Haris Alimudin berkata Mohd Shafie dipilih secara demokratik melalui persetujuan bersama Parti Warisan Sabah (Warisan) serta parti-parti komponen Pakatan Harapan dan juga Pertubuhan Pasokmomogun Kadazandusun Murut Bersatu (Upko).

“Dengan pelantikan tiga menteri penuh dan dua  timbalan menteri, ia merupakan pengiktirafan kerajaan Persekutuan terhadap peranan Parti Warisan bukan sahaja kepada pembangunan negeri Sabah tetapi kepada Malaysia umumnya,” katanya dalam satu kenyataan hari ini.

Beliau berkata sehubungan itu hubungan baik di antara kerajaan negeri pimpinan Mohd Shafie dan kerajaan Persekutuan perlu dipertahankan demi pembangunan berterusan negeri Sabah, dan beliau berharap seluruh rakyat Sabah akan memberikan sokongan penuh kepada kerajaan negeri di bawah kepimpinan Mohd Shafie.

Sementara itu, Haris berkata Amanah Sabah akan menolak mana-mana parti dari Sabah yang mengadakan hubungan dengan kerajaan Pakatan Harapan, selain dari parti-parti komponen yang membentuk kerajaan Sabah pada hari ini. – Bernama


RON95 & Diesel Kekal, RON97 Naik 3 Sen Sahaja

PUTRAJAYA: Harga petrol RON97 naik 3 sen, manakala RON95 dan diesel tidak berubah mulai tengah malam ini.

Harga RON97 akan dinaikkan kepada RM2.50, manakala RON95 dan diesel masing-masing kekal pada RM2.05 serta RM2.15 seliter.

Kadar baru itu akan berkuat kuasa 25 hingga 31 Mac ini.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” kata Kementerian Kewangan dalam kenyataan.


KPDNHEP Sabah Rampas 224 Gula-Gula Berasap Seperti Rokok

KOTA KINABALU: Kementerian Perdagangan Dalam Negeri dan Hal Ehwal Pengguna (KPDNHEP) Sabah merampas 224 gula-gula ‘Ghost Smoke’ bernilai RM122 dalam pemeriksaan di sebuah premis di Petagas, Putatan, hari ini.

Pengarahnya, Georgie Abas, berkata siasatan mendapati premis berkenaan mendapat bekalan gula-gula itu daripada pemborong di ibu negeri, manakala pembekal utamanya dari Semenanjung.

“Sejak operasi bermula di seluruh negeri semalam, sebanyak 125 premis diperiksa dan ini premis pertama didapati ada menjual gula-gula berkenaan.

“Pemeriksaan akan diteruskan oleh pegawai KPDNHEP di seluruh negeri dan meminta kerjasama pengguna untuk menyalurkan maklumat berkaitan kepada pihak kami menerusi saluran disediakan atau berhubung terus dengan Pejabat Cawangan KPDNHEP terdekat,” katanya dalam kenyataan, di sini, malam ini.

Beliau berkata, siasatan akan dijalankan mengikut Seksyen 5, Akta Perihal Dagangan 2011.

Katanya, KPDNHEP menyediakan sembilan saluran aduan atau pertanyaan bagi memudahkan orang ramai menyalurkan aduan atau pertanyaan kepada agensi berkenaan, termasuk portal e-aduan KPDNHEP iaitu https://eaduan.kpdnhep.gov.my/; pusat panggilan1-800-886-800 dan WhatsApp di nombor 019-2794317.

Gula-gula Ghost Smoke yang seolah-olah mengeluarkan asap seperti rokok apabila dimakan, viral dalam laman sosial dan menimbulkan kebimbangan ibu bapa terutama apabila ia membabitkan murid sekolah.


Pengundi Sandakan Bijak, Tidak Mudah Disogok Pembangkang – Shafie

OSANDAKAN: Usaha pihak pembangkang untuk menyogok pengundi Sandakan bagi meraih undi dalam Pilihan Raya Kecil (PRK) Parlimen Sandakan tidak akan berkesan sama sekali.

Ketua Menteri, Datuk Seri Panglima Mohd Shafie Apdal berkata, pengundi di kawasan itu cukup bijak untuk menilai parti mana yang benar-benar mampu membawa perubahan kepada daerah itu dan mengubah nasib mereka.

“Saya tahu pengundi Sandakan bukan mudah diperbodohkan dengan duit, disogok dengan apa sahaja termasuk kata-kata kerana mereka pengundi yang bijak.

“Mereka pengundi yang bijaksana, mahu mencipta sejarah selepas banyak PRK orang Sandakan mahu buktikan mereka mampu terjemahkan sejarah,” katanya.

Shafie berkata, beliau akan memberi penjelasan kepada rakyat tentang apa yang telah dilakukan oleh kerajaan sejak mengambil alih pemerintahan agar dapat menyangkal segala propaganda pembangkang.

Sementara itu katanya, dalam walkabout tersebut para peniaga dan orang ramai mengadu tentang masalah kelengkapan prasarana di situ yang tidak cukup sehingga menyukarkan mereka.

Menurut beliau, kekurangan tersebut adalah akibat kegagalan Barisan Nasional (BN), namun beliau berjanji akan menyelesaikan masalah yang timbul.

“Kita baru memerintah sembilan bulan tetapi masalah itu adalah sisa-sisa kerajaan sebelum ini kita akan tetap selesaikan nanti.

“Dulu Sandakan dikenali sebagai ‘little Hong Kong’ tetapi sekarang banyak kedai tutup itu kesilapan kerajaan dulu terutama BN,” tambah beliau. – BorneoToday


Lelaki Hilang Dihanyutkan Arus Sungai

KOTA BELUD: Lelaki dilaporkan hilang selepas dipercayai dihanyutkan arus Sungai Kadamaian yang melimpah di Kampung Kaung Malaan, Jalan Bypass Kota Belud – Ranau, Kota Belud, Isnin lalu.

Difahamkan, mangsa, Maxwel Jangkon, 38, disedari hilang oleh rakannya pada 5 petang sebelum memaklumkan kejadian itu kepada penduduk kampung.

Ibu mangsa yang tidak mahu dikenali berkata, kali terakhir mangsa dilihat pada waktu pagi sebelum dia ke Pekan Kota Belud untuk membeli barang keperluan manakala mangsa tinggal seorang diri di rumah.

“Bagaimanapun, sebaik tiba di rumah pada 6.30 petang, rakan anak saya datang dan memaklumkan mengenai kehilangannya.

“Saya dimaklumkan anak saya keluar dari rumah bersama rakannya, namun tidak tahu apa (aktiviti) dibuatnya (mangsa) yang menyebabkannya dihanyutkan arus,” katanya.

Menurutnya, kejadian turut dilaporkan kepada polis dan penduduk kampung membantu bomba mengesan mangsa sejak malam tadi.

Sementara itu, Ketua Balai Bomba dan Penyelamat (BBP) Kota Belud, Muhammad Syazwan Latun, berkata pihaknya menerima panggilan berhubung kejadian pada 10.17 malam dan seramai lima anggota serta satu jentera, kenderaan utiliti pacuan empat roda jenis Toyota Vigo dan dua bot penyelamat ke lokasi.

“Setakat ini, operasi mencari dan menyelamat (SAR) mangsa belum ada sebarang petunjuk dan operasi ini dibantu lima anggota Pasukan Bomba Sukarela (PBS), Polis Diraja Malaysia (PDRM) dan penduduk kampung.

“Selain mencari mangsa di permukaan air di kawasan sungai cetek dan berbatu, operasi turut dijalankan menggunakan bot di sepanjang Sungai Kedamaian, muara Sungai Abai dan muara Sungai Tempasuk sejauh lima kilometer,” katanya.


58 ditahan dalam Ops Sarang

KOTA KINABALU: Seramai 58 individu ditahan polis atas pelbagai kesalahan membabitkan penyalahgunaan dadah dalam beberapa siri operasi sejak 2 Februari lalu sehingga hari ini di sekitar Kota Kinabalu.

Ketua Polis Daerah Kota Kinabalu Asisten Komisioner Habibi Majinji berkata, turut berjaya dirampas iaitu kira-kira 20 gram dadah termasuk menerusi Ops Sarang yang dilakukan semalam.

“Operasi bermula 9 pagi semalam itu berjaya menahan 11 individu dan merampas 10.71 gram dadah jenis syabu bernilai RM1,600 di Kampung Bakau, Likas dan kawasan Jelapang Padi, Inanam.

“Dalam operasi berasingan sepanjang minggu ini polis turut berjaya merampas sebanyak 9.3 gram dadah bernilai RM1,395 dan 47 individu termasuk lapan daripadanya melakukan kesalahan memiliki dadah,” katanya dalam kenyataan media di sini, hari ini.

Habibi berkata, semua tangkapan berusia antara 14 hingga 60 tahun itu disiasat mengikut Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952.

Tambah beliau lagi, operasi itu dilaksanakan hasil kerjasama daripada sepasukan polis dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu dan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah.

“Operasi ini adalah berdasarkan risikan dan maklumat awam di kawasan sarang penagihan dan pengedaran dadah di sekitar Kota Kinabalu.

“Selain itu ia dijalankan untuk mengenal pasti dan mengambil tindakan terhadap ahli sindiket pengedaran dadah yang wujud di sarang terbabit,” katanya.

Katanya lagi, operasi terbabit akan terus diperhebatkan dari semasa ke semasa demi kesejahteraan penduduk daerah ini. – Berita Harian


Pemandu 4×4 Maut, Manakala 10 Lagi Cedera Dalam Kemalangan Di Sipitang

SIPITANG: Seorang pemandu pacuan empat roda maut, manakala 10 lagi terselamat dengan kecederaan ringan dalam nahas membabitkan dua kenderaan di Jalan Tunggul Tinggi dekat sini, petang semalam.

Dalam kejadian kira-kira jam 6.10 petang, Salim Khan Abdul Sapar, 37, mati di lokasi kejadian akibat kecederaan parah di anggota badan.

Ketua Polis Daerah Sipitang, Deputi Superintendan Champin Piuh, berkata kemalangan itu membabitkan dua pacuan empat roda iaitu Ford Ranger dan Toyota Hilux.

“Hasil siasatan awal mendapati, Ford Ranger yang dinaiki tujuh lelaki termasuk pemandu dipercayai dalam perjalanan dari arah Masapol menuju ke Sipitang.

“Bagaimanapun, kenderaan terbabit didapati hilang kawalan dan terbabas ke laluan bertentangan sebelum bertembung dengan bahagian hadapan kanan Toyota Hilux,” katanya ketika dihubungi, hari ini.

“Mangsa yang lain hanya mengalami cedera ringan dan dibawa ke hospital untuk rawatan susulan,” katanya.

Champin berkata, akibat kejadian itu, pemandu Ford Ranger disahkan meninggal dunia di lokasi kejadian oleh pasukan perubatan dari Hospital Sipitang.

Champin berkata, kes masih disiasat mengikut Seksyen 41(1)(A) Akta Pengangkutan Jalan 1987.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, Balai Bomba dan Penyelamat (BBP) Sipitang menerima panggilan kecemasan berhubung kejadian itu pada jam 6.12 petang.

“Seramai lima anggota bersama dua jentera dikejar ke lokasi kejadian dan sebaik tiba, kemalangan didapati membabitkan dua kenderaan yang bertembung.

“10 mangsa dihantar ke hospital oleh orang awam sebelum jentera tiba dan seorang lagi mangsa dikeluarkan oleh pasukan bomba serta diberi rawatan awal sebelum dibawa ke hospital,” katanya.


COVID-19: 6 Daerah Di Sabah Kini Zon Kuning

KOTA KINABALU: Kes positif baharu Covid-19 di Sabah menurun kepada 160 kes dengan tiga kematian dilaporkan, hari ini.

Bilangan daerah berada dalam zon kuning, iaitu kawasan mencatatkan 20 kes dan ke bawah meningkat kepada enam daerah. Semporna daerah terbaru berada dalam zon kuning bagi menyertai Nabawan, Tambunan, Pitas, Telupid dan Tongod.

Menteri Kerajaan Tempatan dan Perumahan, Datuk Seri Panglima Masidi Manjun berkata, dua kematian hari ini direkodkan di Beaufort dan satu kematian lagi di Tuaran.

Beliau berkata, daripada 160 kes baharu hari ini, Lahad Datu mencatatkan kes tertinggi dengan 32 kes, diikuti dengan Sandakan (30), Kota Kinabalu (20), Beluran (12), Penampang (9), Tawau (8), Putatan (8), Kinabatangan (7), Ranau (7), Keningau (5), Tenom (4), Tuaran (3), Kunak (3) dan dua kes di Papar, Sipitang, Nabawan dan Semporna.

Manakala, satu kes masing-masing di Kalabakan, Kota Belud, Beaufort dan Kudat.

Menurutnya, daripada 160 kes positif itu, sebanyak 95 kes dari saringan kontak rapat, saringan bergejala 23 kes, saringan kluster sedia ada lima kes, saringan Perkeso lima kes dan 32 kes adalah dari lain-lain kategori.

Sebanyak 252 kes pulih dilaporkan hari ini dengan bilangan kumulatif sebanyak 47,779 kes. Kes kematian di Sabah bertambah menjadi 342 kes.

Setakat ini, sebanyak 50,374 kes Covid-19 dilaporkan di Sabah dengan 1,680 kes aktif yang sedang menerima rawatan, iaitu 670 orang di hospital dan 1,008 orang di Pusat Kuarantin dan Rawatan Berisiko Rendah (PKRC) serta dua kes di Pusat Tahanan Sementara (PTS) atau penjara.

Terdapat 76 orang ditempatkan di Unit Rawatan Rapi (ICU) dan 23 orang memerlukan alat bantuan pernafasan.

Bilangan keseluruhan katil di hospital dan PKRC di Sabah kekal 6,111 katil dan peratus penggunaan adalah 27.49 peratus.

Bagi sekatan jalan raya (SJR), sebanyak 42,918 kenderaan diperiksa dalam tempoh 24 jam dan 229 kenderaan diarah berpatah balik. Manakala, tiga tangkapan dan 45 kompaun dikeluarkan atas kesalahan melanggar prosedur operasi standard (SOP) Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Ada Majoriti, Layak Dilantik Sebagai Ketua Menteri’ – Musa Aman

KOTA KINABALU: Bekas Ketua Menteri Sabah, Tan Sri Musa Aman, menerusi peguamnya sudah menyerahkan 33 Akuan Bersumpah (SD) dibuat Ahli Dewan Undangan Negeri (ADUN) kepada Yang di-Pertua Negeri Sabah, Tun Juhar Mahiruddin, pagi tadi.

Musa berkata, SD berkenaan adalah bukti yang mengesahkan 33 ADUN berkenaan, menarik sokongan mereka kepada Ketua Menteri Sabah, Datuk Seri Mohd Shafie Apdal.

“Pagi ini, saya menyerahkan 33 surat Akuan Bersumpah, yang mengesahkan bahawa semua ADUN ini telah menarik semula sokongan mereka kepada Shafie, sebaliknya menyokong saya.

“Adalah amat jelas bahawa dari segi undang-undang dan perlembagaan Sabah, saya layak dilantik oleh Yang di-Pertua Negeri Sabah untuk menjadi Ketua Menteri yang baharu.

“Yang di-Pertua Negeri Sabah mempunyai tanggungjawab memberi pertimbangan yang wajar dan saya percaya beliau harus meneliti Akuan Bersumpah itu serta satu keputusan akan diambil secara bijak,” katanya.

Beliau berkata demikian dalam sidang media yang diadakan di kediamannya bertempat di Taman Fook Tin di sini, petang ini.

Musa berkata, ADUN yang memutuskan untuk menyokong beliau adalah berdasarkan pertimbangan mereka sendiri selepas melihat prestasi Parti Warisan Sabah (WARISAN) menerajui kerajaan negeri.

“Saya menerima bahawa hari ini mengapa rakan-rakan saya yang dahulu berada di WARISAN ingin mengikut saya semula kerana keadaan yang wujud pada hari ini.

“Mereka memikirkan bahawa kerajaan negeri pimpinan WARISAN hari ini tidak sehaluan dengan Kerajaan Persekutuan.

“Maka amat susah kita mentadbir negeri dan wakil rakyat menjalankan tugas jika tidak sehaluan dengan Kerajaan Persekutuan.

“Kerajaan WARISAN amat lemah sekali dan sebab itulah mereka mahu saya kembali menerajui kerajaan Sabah,” katanya.

Susulan sokongan yang diperolehnya, beliau berkata, tiada sebab kukuh untuk Dewan Undangan Negeri (DUN) Sabah dibubarkan untuk memberi laluan kepada pilihan raya negeri.

Katanya, tindakan pembubaran DUN atau pilihan raya hanyalah membuang masa, wang ketika pandemik COVID-19 masih melanda, yang berpotensi membahayakan rakyat.

Media sebelum ini melaporkan Musa mendakwa sudah memperoleh majoriti mudah bagi membentuk kerajaan negeri yang baharu, semalam.

Pagi tadi, Shafie dalam sidang media berasingan, mengumumkan pembubaran DUN Sabah bagi memberi laluan kepada PRN.

Sementara itu, Musa dijangkakan bertolak ke Istana Negeri untuk menghadap Yang di-Pertua Negeri Sabah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Bekas Ketua Menteri Sabah Tan Sri Musa Aman bersama ahli-ahli Dewan Undangan Negeri (ADUN) Sabah di perkarangan kediamannya selepas mengadakan sidang media semalam. FOTO BERNAMA.


Rampasan Dadah Terbesar Di Sabah, Polis Tumpas Penyeludupan Dan Pengedaran Dadah Lebih 100 Kilogram Bernilai RM5.2 Juta Ringgi Di Tawau

TAWAU; 11 NOVEMBER 2018 (Ahad) – Polis berjaya merampas dadah jenis syabu dengan berat keseluruhan 104.3 Kilogram dengan nilai harga pasaran sebanyak 5.2 juta ringgit serta menahan 4 lelaki berumur 31 hingga 29 tahun dalam dua serbuan di sekitar Tawau, Jumaat lalu.

Pengarah Jabatan Siasatan Jenayah Narkotik Bukit Aman, Datuk Seri Mohmad Salleh berkata, ia merupakan rampasan dadah terbesar di Sabah setakat ini.

Katanya, operasi yang dijalankan Jabatan Siasatan Jenayah Narkotik (JSJN) Bukit Aman yang turut disertai Pasukan Khas Taktikal Perisikan Narkotin (STING) dengan kerjasama Bahagian Siasatan Jenayah Narkotik Sabah itu dapat menumpaskan sindiket penyeludupan dan pengedaran dadah yang terbesar di Sabah yang didalangi warga tempatan.

Beliau berkata demikian dalam sidang media mengenai rampasan dadah itu di Tawau hari ini.

Datuk Seri Mohmad berkata, operasi serbuan pertama dijalankan sekitar pukul 12.30 tenghari dihadapan sebuah premis berjaya menahan 3 suspek dalam sebuah kereta sebelum berjaya seorang lagi rakan mereka dalam sebuah kereta berasingan.

Jelasnya, penangkapan terbaharu itu ada kaitan dengan sindeket yang ditumpaskan sebelum ini di Lahad Datu melibatkan lebih 51 Kilogram syabu dan di Semporna 11 Kilogram.

Jelasnya, JSJN turut merampas wang tunai 2-ribu ringgit dan pelbagai jenis mata wang asing.

Menurutnya lagi, pihaknya masih menyiasat mengenai asal dadah berkenaan yang berkemungkinan berasal dari negara jiran berdasarkan 3 jenama bungkuasa teh yang digunakan untuk membungkus dadah.

Keempat-empat suspek berasal dari Johor dan Selangor berkenaan negative dadah namun seorang daripada mereka ada rekod jenayah lampau. Tangkapan turut melibatkan 2 kenderaan yang disyaki di sewa itu dilakukan di hadapan sebuah primis di Bandar Tawau.

Kesemua tangkapan direman di bawah seksyen 117 kanun prosidur jenayah bagi siasatan lanjut di bawah Seksyen 39B Akta Dadah Berbahaya.

Datuk Seri Mohmad berkata, kejayaan itu adalah hasil siasatan dan risikan serta pemantauan berterusan yang dijalankan olej JSJN dan beliau turut berharap masyarakat akan terus berkerjasama untuk menyelurkan sebarang maklumat berkaitan aktiviti penyeludupan dan pengedaran dadah yang berlaku di sekeliling mereka.


RM44 Juta Ditambah Kukuh Sistem Kesihatan Di Sabah

KUALA LUMPUR: Kementerian Kewangan menambah peruntukan sebanyak RM44 juta lagi bagi mengukuhkan sistem kesihatan di Sabah berikutan gelombang terbaharu COVID-19 yang melanda negeri berkenaan.

Menterinya, Tengku Datuk Seri Zafrul Tengku Abdul Aziz, berkata peruntukan yang disalurkan melalui Kementerian Kesihatan itu meliputi penambahan pelbagai kelengkapan peralatan dan perubatan.

Beliau berkata, peruntukan berkenaan adalah komitmen kerajaan memerangi penularan pandemik itu selain memastikan barisan hadapan serta sistem kesihatan mempunyai dana mencukupi bagi melindungi rakyat.

“Di saat gelombang terbaharu COVID-19 melanda Sabah, kerajaan melalui Kementerian Kesihatan menyalurkan peruntukan tambahan sebanyak RM44 juta untuk mengukuhkan barisan hadapan kesihatan negeri.

“Ia meliputi penambahan peralatan perlindungan diri (PPE), bekalan perubatan dan kelengkapan perubatan seperti katil pesakit serta alat bantuan pernafasan,” katanya dalam satu kenyataan, hari ini.

Tengku Zafrul berkata, sejak Februari 2020, kerajaan memperuntukkan lebih RM1.7 bilion bagi memerangi penularan COVID-19 yang disalurkan melalui 14 kementerian dan kerajaan negeri.

Katanya, ia termasuk RM1 bilion kepada Kementerian Kesihatan, RM250 juta kepada Agensi Pengurusan Bencana Negara (NADMA) dan RM247 juta kepada Kementerian Dalam Negeri (KDN).

“Kerajaan tidak teragak-agak menambah peruntukan kewangan sekiranya perlu untuk berbuat demikian terutama bagi memenuhi keperluan petugas barisan hadapan,” katanya.

Beliau berkata, kerajaan melalui Majlis Keselamatan Negara (MKN) baru-baru ini meluluskan peruntukan tambahan sebanyak RM50 juta kepada NADMA untuk menyokong usaha menangani penularan COVID-19.

Jelasnya, kedua-dua peruntukan tambahan itu selaras dengan komitmen bagi memastikan kesiapsiagaan dalam menghadapi peningkatan jangkitan COVID-19 di seluruh negara.

Mengenai jumlah kutipan Tabung COVID-19, beliau berkata sejak ia bermula pada Februari lalu, kerajaan menerima sejumlah RM44.7 juta dalam bentuk derma daripada individu, perniagaan dan organisasi.

Beliau menjelaskan dana berkenaan hanya untuk kegunaan memerangi COVID-19 dan setakat ini sebanyak RM33.1 juta digunakan untuk membeli peralatan perlindungan diri (PPE) dan kelengkapan perubatan yang dibekalkan kepada institusi kesihatan seluruh negara.

“Saya ingin menyeru semua pihak bekerjasama menangani penyebaran kenyataan dan berita palsu serta mengelak daripada memberikan gambaran salah mengenai keadaan semasa COVID-19 sehingga menimbulkan kebimbangan rakyat.

“Apa yang lebih penting adalah untuk kita menumpukan perhatian kepada usaha melindungi nyawa, memastikan kelangsungan kehidupan, perniagaan serta ekonomi dalam norma baharu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Dalam Proses Mansuh Syarat Pengeluaran i-Sinar – Tengku Zafrul

KUALA LUMPUR: Kumpulan Wang Simpanan Pekerja (KWSP) sedang dalam proses memansuhkan syarat kemudahan i-Sinar.

Menteri Kewangan Tengku Zafrul Abdul Aziz berkata, pemansuhan itu susulan nasihat Perdana Menteri Muhyiddin Yassin supaya KWSP menambah baik inisiatif berkenaan selepas mengambil kira maklum balas rakyat.

Beliau berkata, ahli KWSP yang berumur kurang 55 tahun boleh membuat pengeluaran daripada simpanan Akaun 1, tertakluk kepada baki sedia ada.

Katanya, bagi ahli yang sudah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.

“KWSP sedang dalam proses memansuhkan syarat kemudahan i-Sinar berikutan nasihat perdana menteri, supaya KWSP menambah baik inisiatif tersebut selepas mengambil kira maklum balas pihak awam.

“Langkah ini diharap dapat membantu ahli-ahli KWSP mengharungi cabaran semasa akibat pandemik Covid-19,” katanya dalam kenyataan.

Beliau berkata, KWSP sudah memaklumkan jumlah pengeluaran dari Akaun 1 serta jadual pembayaran maksimum selama enam bulan akan kekal.

“Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

“Bagi ahli yang mempunyai lebih dari RM100,000, mereka boleh membuat pengeluaran sehingga 10% daripada simpanan Akaun 1 mereka. Bagaimanapun, jumlah pengeluaran maksimum yang dibenarkan adalah sebanyak RM60,000. Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000,” katanya.

Katanya, berikutan perubahan perlu dilakukan kepada sistem dan proses dalaman i-Sinar Online, KWSP memerlukan masa mencukupi untuk melaksanakan pembaharuan itu.

“Pengumuman lanjut akan dibuat dalam masa terdekat oleh KWSP, dan kerajaan amat menghargai kesabaran dan pertimbangan ahli sementara perubahan sistem ini dilaksanakan.

“Ahli juga dinasihatkan merujuk maklumat sahih daripada KWSP melalui saluran-saluran komunikasi rasminya dan sentiasa berwaspada dengan maklumat yang tidak sahih dan bertujuan untuk menipu atau mengelirukan ahli,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Macam Orang Bersalin…

BANGKOK: Seorang lelaki yang sering sakit perut terkejut selepas doktor mengeluarkan ketumbuhan besar seberat hampir 6 kilogram di dalam perutnya.

Lelaki berusia 52 tahun dan berperut buncit itu datang ke sebuah hospital di wilayah Bueng Kan pada pagi Sabtu lalu kerana sakit perut yang teruk.

Imbasan CT menemui satu ketumbuhan besar di dalam perutnya dan doktor terus melakukan pembedahan kecemasan terhadap lelaki itu kerana bimbang ia boleh menjejaskan organ lain.

Selepas menjalani pembedahan selama 90 minit, doktor berjaya mengeluarkan ketumbuhan seberat 5.42 kilogram dengan 35 sentimeter panjang dan 32 sentimeter lebar.

Pakar bedah, Dr Nut Thongbuasirilai berkata, dia sangat berpuas hati dengan pembedahan itu yang berjalan dengan lancar.

“Ketumbuhan itu bersambung dengan hati, usus kecil dan perut menyebabkan kami perlu sangat berhati-hati ketika memotongnya,” katanya. – Agensi


Maut Selepas Makan Durian Campur Alkohol Walaupun Kawan Dah Kata ‘Jangan’

Seorang lelaki di Thailand maut selepas minum alkohol sambil makan durian dan enggan mendengar nasihat rakannya yang melarang dia berbuat demikian.

Dalam kejadian yang berlaku pada jam 6.30 pagi 14 Ogos lalu, mangsa berusia 48 tahun itu ditemui tidak bernyawa di pondok bas dipercayai telah mati lima jam yang lalu.

Turut ditemui berhampirannya sebotol minuman keras dan bekas yang mengandungi buah durian.

Rakan mangsa, Peng berkata, mereka sebelum itu keluar bersama.

Mangsa mahu membeli durian dan minuman keras untuk dinikmati ketika menunggu bas pulang ke rumah.

Namun, Peng memberi amaran bahawa tindakannya itu boleh menyebabkan kemudaratan kepada dirinya, tetapi mangsa berkata, “Aku orang kampung, tak takut”.

Peng kemudian pulang ke rumah dan sekembalinya ke pondok bas itu pada keesokan harinya mendapati, rakannya itu telah meninggal dunia.

Sumber: China Press, World of Buzz


Simpanan Lesap Selepas Isi Maklumat Di Laman Web Palsu BNM

KUANTAN: Seorang perunding sebuah hospital di sini hilang RM63,465 daripada akaun simpanannya selepas berkongsi maklumat peribadi perbankan di laman web palsu kononnya milik Bank Negara Malaysia (BNM), menurut polis.

Ketua Jabatan Siasatan Jenayah Komersial Pahang Supt Mohd Wazir Mohd Yusof, berkata mangsa berusia 60 tahun itu mendakwa dia hanya menyedari kehilangan wang itu semalam, iaitu dua hari selepas berurusan dengan tiga lelaki kononnya daripada Suruhanjaya Pencegahan Rasuah Malaysia (SPRM) dan polis.

Katanya, lelaki itu dalam laporan polis dibuatnya menyatakan dia dihubungi suspek pertama pada Sabtu lalu, yang memperkenalkan diri sebagai pegawai SPRM Putrajaya bagi menyiasat kegagalannya membayar cukai pendapatan sebuah syarikat perabot yang kononnya didaftarkan atas nama mangsa.

“Mangsa menegaskan dia tidak pernah membuka syarikat yang dikatakan beralamat di Perak menyebabkan suspek pertama memindahkan talian kepada suspek kedua yang memperkenalkan diri sebagai anggota polis berpangkat sarjan.

“Suspek kedua mendakwa nama mangsa dikaitkan dengan kes dadah yang kononnya siasatan dilakukan oleh pegawai polis bergelar Datuk, menyebabkan talian disambungkan kepada suspek ketiga,” katanya kepada pemberita di sini, hari ini.

Mohd Wazir berkata mangsa yang mendakwa keliru dengan dakwaan tersebut telah dinasihatkan oleh ‘Datuk’ itu untuk membuka pautan ke laman web yang dikatakan milik BNM dan mengisi maklumat seperti diminta kononnya bagi tujuan siasatan.

Katanya, menurut mangsa, dia telah memasukkan semua maklumat peribadi berkaitan dua akaun banknya dan hanya membuat semakan baki secara dalam talian petang semalam, yang ‘mendedahkan’ beberapa transaksi pemindahan wang yang tidak dilakukannya.

Sehubungan itu, mangsa membuat laporan di Ibu Pejabat Polis Daerah Kuantan di sini semalam, dan siasatan dijalankan mengikut Seksyen 420 Kanun Keseksaan yang membawa hukuman penjara maksimum 10 tahun dan sebat dan boleh didenda, jika sabit kesalahan. – BERNAMA


WARISAN Plus Fokus Majukan Ekonomi Selepas Dapat Mandat

KENINGAU: Bendahari Agung Parti Warisan Sabah, Terrence Siambun memberi jaminan usaha untuk merancakkan semula ekonomi negeri ini yang terkesan akibat penularan wabak Covid-19 akan dilaksanakan sejurus sahaja Warisan Plus tersebut mendapat mandat dari rakyat Sabah pada 26 September ini.

“Agenda utama Warisan Plus melalui Misi dab Visi yang kita lancarkan pada 12 September 2020 ialah untuk memulakan agenda pemilikkan ekonomi (economic ownership) dalam kalangan rakyat Sabah khususnya penduduk kampung yang tinggal di kawasan luar bandar melalui industri pertanian, penternakkan dan perniagaan kerana agenda ini mampu meningkatkan taraf hidup, daya saing dan keyakinan mereka.

“Kita sedar bahawa ramai penduduk kampung ragu-ragu untuk berkecimpung dalam bidang perniagaan maka Warisan Plus akan memberikan penekanan terhadap penubuhan koperasi-koperasi di seluruh negeri sebagai platform perniagaan berisiko rendah dan kita akan sediakan dana permulaan yang lebih besar selain daripada menyediakan perkhidmatan nasihat pengurusan serta undang-undang.

“Di samping itu, Warisan Plus juga akan menggiatkan lagi aktiviti usaha-sama antara koperasi atau syarikat tempatan dengan syarikat SME asing dalam pelbagai sektor seperti pemprosesan makanan dan pengilangan bersaiz kecil dan sederhana untuk tujuan eksport,” katanya dalam satu kenyataan hari ini.

Terrence juga menjelaskan bahawa untuk membolehkan lebih ramai syarikat SME asing datang dan membuka kilang mereka di sini, Warisan Plus akan membuka lebih banyak hub-hub perindustrian di negeri ini.

“Jika kita mahu syarikat-syarikat SME asing untuk datang dan membuka kilang-kilang mereka di sini, kita kena sediakan tapak untuk mereka dirikan kilang maka oleh yang demikian, kita akan sediakan hub-hub perindustrian yang bersaiz kecil di seluruh daerah mengikut kesesuaian.

“Ianya tidak efisyen sekiranya bahan mentah untuk industri memproses makanan seperti nanas di Babagon dihantar ke kilang di KKIP (Taman Perindustrian Kota Kinabalu) kerana ia akan menelan kos tinggi. Kita kena buka hub perindustrian kecil di kawasan Upper Moyog agar nanas dapat diproses dengan segera,” jelasnya lagi.

Terrence juga mengatakan bahawa Reformasi Tanah yang sedang dilaksanakan di Sabah bakal mengubah landskap ekonomi negeri ini kerana penduduk kampung kini memiliki tanah untuk diusahakan.

“Reformasi Tanah ialah kunci bagaimana Korea Selatan dan Taiwan yang musnah teruk akibat Perang Dunia Kedua mampu menjadi kuasa ekonomi dunia dalam jangkamasa hanya 25 tahun sahaja selepas perang tamat.

Pemberian geran-geran tanah kepada penduduk-penduduk kampung akan membuahkan hasilnya apabila hub-hub perindustrian SME dibuka di kawasan-kawasan di mana pemberian geran-geran tanah ini telah pun selesai dan syarikat-syarikat SME asing mula beroperasi di sana.

Ini adalah kerana penduduk kampung kini boleh menjalankan projek pertanian atau penternakkan mereka samada secara bersendirian, berkelompok ataupun melalui skim krperasi mengikut konsep 1 Daerah 1 Produk yang akan ditentukan oleh Jabatan Pertanian di mana hasil-hasil tanaman atau ternakkan akan dihantar ke hub-hub perindustrian SME ini untuk diproses.

Dan untuk membantu penduduk kampung miskin tegar merealisasikan projek mereka ini mengikut konsep 1 Daerah 1 Produk, bantuan bibit dan baja akan disediakan dan hasil tuaian akan dibeli oleh Kerajaan Negeri,” katanya.

Siambun juga berkata bahawa Warisan Plus mempunyai kelebihan berbanding dengan parti-parti lain dalam usaha untuk menarik syarikat-syarikat SME asing untuk datang dan melabur di negeri ini.

“Kebanyakkan bekas Menteri Persekutuan dan Negeri yang berkaitan dengan perdagangan antarabangsa dan pelaburan asing ada dalam Warisan Plus seperti Datuk Darell Leiking yang merupakan bekas Menteri Perdagangan Antarabangsa dan Industri Malaysia, Datuk Seri Madius Tangau yang merupakan bekas Menteri Perdagangan dan Industri Sabah dan Datuk Raymond Tan Shu Kiah yang merupakan bekas Menteri Pembangunan Perindustrian Sabah.

“Kesemua mereka ini mempunyai pengalaman dan pengetahuan yang meluas dalam bidang perdagangan antarabangsa yang bukan hanya terhad kepada promosi pelaburan tetapi juga merangkumi ‘trade negotiation’ dan ‘trade facilitation’ yang memerlukan kriteria khusus seperti karisma, personaliti yang menarik hati dan keupayaan untuk berkomunikasi dengan baik sekali dalam Bahasa Inggeris.

“Saya tidak nampak kriteria ini ada di mana-mana pemimpin parti-parti politik yang lain seperti Hajiji Mohd Noor ataupun Bung Mokhtar Radin maka saya rasa mereka pasti akan gagal untuk membawa pelabur luar masuk ke negeri ini,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga RON97, RON95, diesel kekal

HARGA runcit petrol RON97, RON95 dan diesel masing-masing kekal RM2.63 seliter, RM2.08 dan RM2.18 seliter mulai tengah malam ini.

Kementerian Kewangan dalam satu kenyataan di Putrajaya, hari ini, berkata, harga runcit produk petroleum yang ditetapkan itu adalah bagi tempoh 6 April sehingga 12 April ini.

“Berdasarkan pengiraan di bawah formula Automatic Pricing Mechanism (APM), harga runcit produk petrol RON95 dan diesel bagi tempoh 6 April sehingga 12 April ini sepatutnya masing-masing adalah sebanyak RM2.33 seliter dan RM2.36 seliter iaitu sama dengan harga minggu sebelumnya.

“Namun, harga runcit produk petrol RON95 dan diesel bagi tempoh di atas adalah dikekalkan pada paras RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat,” katanya. – Harian Metro


Pesawat Dilencongkan, Penumpang Mahu Bersalin

MIRI: Sebuah pesawat domestik AirAsia dalam penerbangan dari Kuala Lumpur ke Sandakan, Sabah, terpaksa singgah di Miri apabila seorang penumpang sarat mengandung menunjukkan tanda mahu bersalin, semalam.

Pesawat AK5194 yang membawa 130 penumpang dan enam anak kapal itu mendarat di Lapangan Terbang Miri, di sini, pada jam 5.28 petang.

Pengurus Lapangan Terbang Miri, Zainal Abidin Harun, ketika dihubungi berkata sejurus mendarat, penumpang terbabit terus dihantar ke Hospital Miri.

“Pesakit dihantar ke hospital dan selamat melahirkan bayi lelaki pada jam 5.58 petang. Ketika kejadian, pesakit yang berasal dari Sandakan dalam perjalanan pulang dari Kuala Lumpur,” katanya.

Beliau berkata, penerbangan ke Sandakan itu kemudian diteruskan pada jam 6.27 petang sama.


Restoran Tak Dibenarkan Sedia Kawasan Khas Merokok

BATU GAJAH: Kedai makan atau restoran tidak dibenarkan sama sekali menyediakan ruangan khas merokok kepada pelanggan di premis mereka.

Timbalan Menteri Kesihatan, Dr Lee Boon Chye, berkata jika pemilik restoran mahu menyediakan ruang khas merokok ia mestilah di luar lingkungan tiga meter dari premis mereka.

Katanya, tindakan tegas terhadap mana-mana restoran atau premis makanan akan diambil sekiranya mereka masih menyediakan ruang khas merokok alam lingkungan jarak yang tidak dibenarkan kementerian.

“Jika pemilik restoran masih mahu menyediakan ruangan khas di luar kawasan lingkungan tiga meter, ia bukanlah di bawah tanggungjawab Kementerian Kesihatan sebaliknya di bawah Kementerian Perumahan dan Kerajaan Tempatan (KPKT),” katanya.

Beliau berkata demikian selepas menghadiri Kempen Kesihatan dan Derma Darah di Pusat Khidmat Parlimen Batu Gajah, di sini, hari ini.

Hadir sama Ahli Parlimen Batu Gajah, V Sivakumar.

Mulai 1 Januari lalu, Kementerian Kesihatan menguat kuasakan larangan merokok di semua kedai makan, gerai makanan, medan selera, food truck dan restoran di atas kapal dan kereta api di seluruh negara.

Bagi kawasan larangan merokok di bawah Peraturan-Peraturan Kawalan Hasil Tembakau (Pindaan) 2018 tindakan penguatkuasaan ialah mengenakan kompaun RM250 terhadap mereka yang didapati merokok di tempat larangan merokok dan sekiranya gagal membayar kompaun, boleh didakwa di mahkamah dengan denda maksimum RM10,000 atau dua tahun penjara.

Pemilik premis pula boleh dikenakan kompaun RM250 sekiranya tidak meletakkan tanda larangan merokok dan sekiranya gagal membayar kompaun, mereka boleh didakwa di mahkamah dengan denda maksimum RM3,000 atau enam bulan penjara.

Dr Lee berkata, pihaknya tidak pernah membincangkan berkaitan ruang khas merokok, sebaliknya hanya membincangkan bersama KPKT berkaitan cadangan menyediakan satu ruang khas supaya orang ramai boleh membuang puntung rokok.

“Bagaimanapun terpulang kepada KPKT dan PBT untuk membuat keputusan melaksanakan saranan itu.

“Sebelum ini, Menteri KPKT (Zuraida Kamaruddin) telah mengarahkan supaya kemudahan itu (kawasan khas membuang puntung rokok) dapat disediakan,” katanya.

Mengulas mengenai peningkatan kes kanser sebagaimana didedahkan Ketua Pengarah Kesihatan, Datuk Dr Noor Hisham Abdullah, Dr Lee berkata kesedaran dalam mendapatkan saringan awal penting dalam menangani kanser daripada terus meningkat.

“Satu aspek dari segi saringan awal, supaya kita boleh mengesan kanser di peringkat awal, apa yang kita boleh lakukan adalag membuat pemeriksaan mamogram dan pap smear untuk wanita.

“Kita juga buat saringan untuk mereka memeriksa najis sekiranya ada darah atau tidak sebab kanser koloraktor adalah antara kanser yang paling utama berlaku,” katanya.


Ejen Jualan Minuman Keras Ditemui Mati Di Sebuah Hotel Di KK

KOTA KINABALU: Seorang lelaki ditemukan mati di sebuah hotel dalam satu kejadian awal pagi, Jumaat lalu.

Mangsa, 35-tahun, sebelum itu telah berjumpa dengan lima rakannya pada 13-Mei sekitar pukul 9-malam dan telah menyewa bilik hotel berkenaan bagi tujuan perbincangan perniagaan sambil meminum minuman keras.

Ketua Polis Daerah Kota Kinabalu, ACP Habibi Haji Majinji mengesahkan kejadian tersebut ketika dihubungi wartawan RTM di Kota Kinabalu.

Menurut beliau, siasatan awal juga mendapati, pada keesokkan harinya, mangsa sempat keluar bekerja pada pukul 8-pagi yang mana mangsa juga merupakan ejen jualan minuman keras.

Tambahnya, pada 15-Mei sekitar pukul 3-pagi, mangsa dikatakan sepatutnya menghantar rakan-rakannya balik namun melihat mangsa yang tidur dalam keadaan mabuk menurut salah seorang rakannya, mereka kemudian tidak mengejutkan mangsa. Tambah rakan mangsa, mereka telah meminum minnuman keras bersama mangsa bermula 6-petang pada 14-Mei.

ACP Habibi memaklumkan, pada 15-Mei sekitar pukul 5-pagi, penjaga unit hotel berkenaan telah datang untuk bangunkan mangsa yang dalam keadaan terbaring namun tiada respon daripada mangsa.

Penjaga berkenaan kemudiannya memaklumkan pihak pengurusan dan pihak ambulan daripada Hospital Queen Elizabeth (HQE) 1. Pegawai perubatan yang bertugas telah mengesahkan mangsa meninggal dunia.

ACP Habibi memaklumkan, siasatan di tempat kejadian tidak mendapati sebarang tanda unsur jenayah yang berkaitan dengan kematian mangsa.

Mayat mangsa telah dirujuk ke unit Forensik HQE 1 untuk dapatkan pemeriksaan lanjut Covid -19 sebelum dijalankan bedah siasat bagi mengetahui punca sebenar kematian.

Kes diklasifikasi sebagai Kes Mati Mengejut (SDR).

Sumber: Berita RTM Sabah / Foto : Ketua Polis Daerah Kota Kinabalu, ACP Habibi Haji Majinji

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Selesaikan pengebumian Stephen Wong dahulu

HAL berkaitan Pilihan Raya Kecil (PRK) Parlimen Sandakan hanya akan dibincangkan DAP selepas urusan pengebumian penyandang kerusi itu, Datuk Stephen Wong Tien Fatt, selesai.

Mendiang Stephen Wong meninggal dunia akibat serangan jantung ketika dirawat di Hospital Queen Elizabeth (QEH), Kota Kinabalu pada 12.15 tengah hari semalam.

Jenazahnya dijangka disemadikan pada Isnin di Sandakan.

Timbalan Pengerusi DAP Sabah, Datuk Frankie Poon Ming Fung berkata, pihaknya tidak membincangkan lagi hal PRK kerana mahu memberi masa untuk menyelesaikan pengebumian mendiang.

“Kita tumpukan dulu kepada mendiang sebagai tanda hormat kepadanya, ia tidak mengambil masa yang lama,” katanya pada sidang media sempena upacara pengebumian mendiang di Ibu Pejabat DAP Sabah, hari ini.

Frankie Poon berkata, jenazah mendiang ketika ini ditempatkan di Fook Lu Siew Funeral Parlour, Kota Kinabalu bagi memberi peluang kepada orang ramai memberi penghormatan terakhir sebelum dibawa ke Sandakan, pagi esok.

Katanya, di Sandakan, ia akan ditempatkan di San Fook Hing Funeral Parlour, sehingga Ahad sebelum dibawa ke Tanah Perkuburan Kristian, Batu 4, Sandakan pada 8.30 pagi Isnin.

Mendiang yang juga Pengerusi DAP Sabah dikenali sebagai ahli parlimen yang memperjuangkan hak dan kesaksamaan Sabah dan Sarawak sebagai rakan kongsi dalam Persekutuan Malaysia. – Harian Metro


Beras terbakar lori masuk gaung

Seorang lelaki bernasib baik kerana sempat diselamatkan orang awam sebelum lori dipandunya terbakar selepas terbabas ke dalam gaung sedalam 10 meter di Jalan Tambunan-Kota Kinabalu berhampiran Pusat Informasi Raflesia, Tambunan, pagi tadi.

Dalam kejadian 6.35 pagi itu, mangsa belum diketahui identiti hanya mengalami cedera ringan dan dihantar orang awam ke Hospital Tambunan.

Ketua Balai Bomba dan Penyelamat (BBP) Daerah Tambunan, Desmond Micky@Dominic berkata, sebaik menerima panggilan kecemasan pada 6.41 pagi, sebuah jentera bersama tujuh anggota dikejarkan ke lokasi kejadian.

“Difahamkan, lori itu dipandu dari arah Kota Kinabalu menghala Tambunan sebelum hilang kawalan lalu terbabas ke dalam gaung,” katanya ketika dihubungi.

Desmond berkata, api berjaya dipadamkan pada 7.31 pagi dan pihaknya melakukan pemeriksaan bagi memastikan tiada bahaya lain.

“Operasi ditamatkan sepenuhnya 7.47 pagi manakala punca kejadian sebenar dan anggaran kerugian masih dalam siasatan,” katanya. – Harian Metro


16 Dijangkiti Covid-19 Ketika Majlis Buka Puasa

Manama: Seramai 16 sekeluarga di Bahrain dijangkiti Covid-19 selepas menghadiri majlis berbuka puasa keluarga.

Saudi Gazzete yang memetik laporan Kementerian Kesihatan negara itu melaporkan jangkitan berpunca daripada seorang ahli keluarga itu yang positif wabak berkenaan.

Laporan itu menyebut keluarga berkenaan tidak mematuhi larangan untuk perjumpaan berkumpulan, memakai pelitup muka dan penjarakan sosial.

Antara yang dikesan positif termasuk ibu bapa, adik-beradik dan anak mereka.

Setakat semalam, Bahrain merekodkan 4,774 kes positif Covid-19 dengan lapan kematian, manakala 2,055 pesakit sembuh.

Negara kecil itu membenarkan kilang industri dan perniagaan kembali beroperasi minggu lalu, selepas kerajaan mula melonggarkan perintah kawalan.

Pihak berkuasa sebelum ini mengarahkan semua perniagaan bukan keperluan ditutup pada akhir Mac dan melarang kemasukan warga asing.

Bagaimanapun, tiada perintah berkurung dilaksanakan. – Agensi


PRN Johor: Tanding Atau Tidak Akan Umum Bulan Depan, Kata Warisan

KOTA KINABALU: Warisan akan meneliti situasi semasa terlebih dahulu sebelum memutuskan sama ada akan bertanding pada pilihan raya negeri (PRN) Johor, kata presidennya, Shafie Apdal.

Katanya, parti itu juga akan mengadakan perbincangan dengan MUDA pimpinan Syed Saddiq Syed Abdul Rahman berhubung PRN itu dalam masa terdekat.

“Kita akan lihat keadaan, saya telah arahkan jentera kita di Johor untuk teliti secara mendalam (mengenai PRN).

“Saya juga akan bincang dengan rakan saya, Syed Saddiq daripada MUDA. Beliau dari Johor dan Presiden MUDA, kami tidak ambil mudah (PRN Johor).

“Saya akan ke Johor bulan depan untuk berbincang dengan jentera kami di sana dan buat pengumuman,” katanya ketika ditemui hari ini.

Sementara itu, ketika diminta mengulas cadangan Pakatan Harapan (PH) untuk bekerjasama dengan semua parti pembangkang pada PRN Johor, Shafie berkata, Warisan kini hanya mahu menumpukan perhatian pada diri sendiri dahulu.

“Apa yang penting bagi Warisan kita perkuatkan dulu ‘rumah’ kita. Saya pernah bergabung dengan banyak parti sebelum ini tapi apa jadi? Keadaan negara tidak begitu baik.

“Kita belum putuskan bagaimana kita akan bergerak nanti tetapi Warisan beri pilihan kepada rakyat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 1,741 Kes Baharu, 7 Kematian Dicatat Hari Ini

PUTRAJAYA: Sebanyak 1,010 kes sembuh dan dibenarkan discaj dari hospital dicatatkan pada hari ini dan menjadikan kumulatif kes sembuh adalah sebanyak 98, 228 kes bersamaan 81.3%.

Menurut Ketua Pengarah Kesihatan, Tan Sri Dr Noor Hisham Abdullah, kes baharu yang dicatatkan hari ini pula adalah sebanyak 1, 741 dengan 1, 733 kes tempatan dan 8 kes import.

Jumlah kumulatif kes kematian pula mencecah sehingga 501 kes dengan 7 kematian baharu hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,253 Kes Baharu & 11 Lagi Kematian

PUTRAJAYA: Kementerian Kesihatan Malaysia (KKM) memaklumkan bahawa terdapat 2,253 kes baharu covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 2,253 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 295,951 kes secara keseluruhan.

Daripada 2,253 kes baharu yang dilaporkan pada hari ini, sebanyak 2,246 merupakan kes tempatan manakala 7 lagi adalah kes import.

Jumlah kes aktif yang dilaporkan pula adalah sebanyak 27,994 kes. Mereka telah diasingkan dan diberikan rawatan.

Terdapat 201 kes yang sedang dirawat di ICU dan 93 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 3,085. Oleh itu, jumlah kumulatif kes discaj meningkat kepada 266,846.

KKM juga turut memaklumkan bahawa terdapat 11 kes kematian yang dicatatkan pada hari ini.  Justeru, jumlah kumulatif kes kematian meningkat kepada 1,111 kes.

Selangor mencatatkan kes harian tertinggi pada hari ini dengan 633 kes baharu diikuti negeri Perak dengan 545 kes.


UMNO Sabah Sokong Ahmad Zahid Terus Pimpin Parti

KOTA KINABALU: UMNO Sabah menyatakan sokongan terhadap kepimpinan Datuk Seri Dr Ahmad Zahid Hamidi untuk terus mengetuai parti itu.

Ketua UMNO Sabah, Datuk Seri Bung Moktar Radin, berkata sokongan itu sejajar dengan pendirian UMNO Sabah untuk menyokong pemimpin yang ada pada hari ini tanpa mengira siapa.

“Kita di Sabah sentiasa akur dengan keputusan pemimpin. Kita tetap menyokong pimpinan yang ada pada hari ini dan siapapun pemimpin UMNO kita akan sokong.

“Selaku pemimpin di peringkat negeri, kita harus melihat bahawa politik ini bersistem. Kalau di bawah tidak hormat pemimpin, maka orang lain tidak akan hormat pemimpin kita,” katanya pada sidang media selepas sambutan Ulang Tahun UMNO Sabah Ke-30, di sini, malam tadi.

Beliau berkata demikian ketika diminta mengulas sama ada kehadiran Ahmad Zahid secara persidangan video pada majlis itu menggambarkan sokongan UMNO Sabah terhadap Ahli Parlimen

Bagan Datuk itu menjelang pemilihan parti akan datang.

Sementara itu, Bung Moktar menjelaskan kenyataannya sebelum ini mengenai hasrat UMNO Sabah bertanding sehingga 14 daripada 25 kerusi Parlimen di Sabah pada Pilihan Raya Umum Ke-15 (PRU-15) adalah berdasarkan permintaan akar umbi parti itu.

Bagaimanapun, katanya keputusan akhir mengenai jumlah kerusi yang ditandingi parti itu tertakluk kepada hasil rundingan dengan parti lain dalam Gabungan Rakyat Sabah (GRS).

“Ya semua kena bincang dulu cuma itu adalah cadangan akar umbi tetapi akhirnya nanti kita akan putuskan melalui perbincangan dalam GRS,” katanya.

Mengenai masa depan UMNO Sabah, Bung Moktar yang juga Timbalan Ketua Menteri Sabah, berkata parti itu akan terus bergerak ke hadapan sejajar perjuangan membela nasib rakyat dan membangunkan negeri.

Katanya, usaha itu akan dilaksanakan bersama parti lain dalam GRS yang bekerjasama membentuk kerajaan negeri selepas Pilihan Raya Negeri (PRN) tahun lalu.

“GRS ada empat tahun lagi untuk memenuhi tuntutan rakyat dan kita yakin boleh melaksanakannya kerana GRS ada komitmen yang tinggi untuk memacu ekonomi Sabah,” katanya.

Bung Moktar juga menjelaskan bahawa UMNO Sabah tidak menghadapi masalah untuk meneruskan perjuangannya walaupun tidak lagi menjadi tunjang kerajaan negeri.

Apa yang penting katanya, parti itu adalah sebahagian daripada kerajaan dan dapat sama-sama membantu rakyat serta membangunkan negeri. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sokong Penuh Pelaksanaan Pelan Pemulihan Negara

KOTA KINABALU: Pelan Pemulihan Negara yang diumumkan Perdana Menteri, Tan Sri Muhyiddin Yassin hari ini bertepatan dengan pendekatan pemulihan kerajaan negeri yang dilaksanakan di Sabah.

Sambil menyokong penuh pelan berkenaan, Ketua Menteri, Datuk Hajiji Noor, berkata pelaksanaannya diyakini dapat membantu negeri dalam memulihkan kesan pandemik COVID-19.

Kerajaan negeri akan memberikan kerjasama penuh bagi memastikan pelan pemulihan yang merangkumi empat fasa itu berjaya dilaksanakan.

“Pelan Pemulihan Negara memang sangat tepat kerana ia sudah pasti dapat banyak membantu dalam pelaksanaan pendekatan pemulihan kerajaan negeri di Sabah,” katanya dalam kenyataan, malam ini.

Dalam perkembangan lain, Hajiji yang juga Menteri Kewangan negeri berkata kerajaan negeri turut menyokong langkah untuk memanjangkan proklamasi darurat selama enam bulan lagi.

Katanya, perkara itu mengambil kira kemungkinan berlaku peningkatan kes COVID-19 di Sabah disebabkan pilihan raya kecil Parlimen Batu Sapi dan Dewan Undangan Negeri (DUN) Bugaya yang perlu diadakan jika darurat ditamatkan nanti.

Kerusi Parlimen Batu Sapi dan DUN Bugaya kosong sejak akhir tahun lalu berikutan kematian penyandang masing-masing, Datuk Liew Vui Keong dan Manis Muka Mohd Darah, namun pilihan raya kecil ditangguhkan selepas darurat disytiharkan di kedua-dua kawasan sebelum diperluaskan ke seluruh negara bermula Januari lalu. – BH Online


Warga Emas Ditikam Di Leher Oleh Penagih Meninggal Dunia

LAHAD DATU: Selepas sebulan bertarung nyawa, wanita warga emas yang ditikam lelaki disyaki penagih dadah meninggal dunia di Hospital Tawau, semalam.

Ketua Polis Daerah Lahad Datu Asisten Komisioner Rohan Shah Ahmad berkata, mangsa berusia 81 tahun itu disahkan pasukan perubatan meninggal dunia pada 9.03 pagi.

Katanya, susulan kematian itu, suspek berusia 21 tahun yang sebelum ini dituduh mengikut Seksyen 326 Kanun Keseksaan akan didakwa semula mengikut Seksyen 302 kanun sama kerana membunuh.

“Pertuduhan sudah dijalankan terhadap suspek mengikut Seksyen 326 Kanun Keseksaan di Mahkamah Lahad Datu pada 5 Mac lalu dan dia juga didakwa mengikut Seksyen 6(1)(c) Akta Imigresen 1959/63 serta dihukum penjara enam bulan serta tiga sebatan,” katanya hari ini.

Rohan berkata, tarikh sebut semula kes berkenaan mengikut Seksyen 302 Kanun Keseksaan akan dibuat pada 1 April ini.

Dalam kejadian 12 Februari lalu di Kampung Pisang di sini, mangsa diserang suspek kerana didakwa tidak memberikannya syabu.

Mangsa yang parah di leher, dibawa ke Hospital Lahad Datu sebelum dirujuk ke Hospital Tawau untuk rawatan lanjut.

Polis turut menemui pisau lipat digunakan suspek untuk menyerang mangsa. – HMetro


Tidak perlu RCI kedua berkaitan pendatang tanpa izin – VK Liew

SANDAKAN, 2 Jun  – Tiada sebarang keperluan untuk menubuhkan Suruhanjaya Siasatan Diraja  (RCI) kedua berkaitan pendatang tanpa izin di Sabah, kata Menteri di Jabatan Perdana Menteri Datuk Liew Vui Keong hari ini.

Beliau berkata RCI berkaitan isu itu, yang berlangsung di hadapan panel lima anggota diketuai bekas Hakim Besar Sabah dan Sarawak Tan Sri Steve Shim Lip Kiong, telah pun bersidang dan berakhir pada 2013.

“Kita boleh menggunakan laporan yang disiapkan ketika itu (2013) dan saya harap laporan berkenaan akan dikemukakan kepada kerajaan… mungkin kepada persidangan Parlimen dan Dewan Undangan Negeri Sabah,” katanya kepada pemberita selepas menyampaikan sumbangan  Aidilfitri kepada warga emas dalam kawasan Parlimen Batu Sapi di sini.

Liew, yang juga Anggota Parlimen Batu Sapi, mengulas gesaan Parti Bersatu Sabah supaya RCI kedua ditubuhkan bagi menyiasat pengeluaran dokumen kepada pendatang tanpa izin.

Mengenai RCI berhubung salah laku kehakiman, beliau berkata perkara itu akan diteliti sementara menunggu keputusan kes saman difailkan Presiden Parti Maju Sabah Datuk Seri Yong Teck Lee yang mencabar kesahihan RCI itu.

Liew berkata pengurusan kes bagi kes saman berkenaan akan dilakukan selepas sambutan Aidilfitri untuk menetapkan tarikh perbicaraan.


Dah Rujuk Semula, Bella Astillah Hamil

Penyanyi dan pelakon Bella Astillah, 26, mengakui kini berbadan dua dan sudah rujuk semula dengan suaminya, Aliff Aziz.

Perkara itu dikongsikan Bella menerusi balasan komen kepada pengikutnya di Instagram berhubung hal itu.

“Alhamdullilah, dalam masa edah lagi, jadi tidak perlu kahwin semula,” katanya menjawab soalan sama ada dia dan Aliff sudah bernikah semula.

Sewaktu diaju soalan berbadan dua, Bella sekadar menjawab ringkas dab mengiyakannya.

Apapun, Bella meminta semua pengikutnya terus mendoakan supaya keputusan diambil itu adalah yang terbaik. Dia akui banyak belajar daripada pengalaman lalu.

“Kenangan pahit tapi menjadi pengajaran hebat buat semua. Terima kasih atas doa kamu,” katanya.

Pada Februari lalu, Bella mendedahkan dia sedia berkongsi mengenai hubungannya dengan Aliff secara terbuka apabila tiba masanya nanti.

Pada Mei tahun lalu, pasangan terbabit bercerai selepas penyanyi lagu Sayang Sayang itu curang dengan beberapa wanita berbeza.

Bella dan Aliff mendirikan rumah tangga pada 9 September 2016 dan dikurniakan seorang cahaya mata, Mohamad Ayden Adrean yang kini berusia tiga tahun. – HMetro


Kes Jenayah Di Sabah Meningkat 50% Sejak Sekatan Pergerakan Dilonggarkan – Polis

KOTA KINABALU, 27 Mei :Jumlah kes jenayah di Sabah mencatatkan peningkatan sebanyak 50 peratus sejak sekatan pergerakan dilonggarkan awal April tahun ini, kata Pesuruhjaya Polis Sabah Datuk Idris Abdullah.

Bagaimanapun, beliau berkata jumlah kes itu masih di tahap yang rendah berbanding dengan rekod kes sebelum pandemik COVID-19 menular ke Malaysia.

“Kadar kes masih dalam kawalan…kita melihat 50 peratus perbandingan kadar jenayah antara 2022 dan 2021, tetapi kalau kita buat perbandingan dengan tahun-tahun sebelum adanya COVID-19 kadar jenayah berkenaan adalah rendah,” katanya.

Beliau berkata demikian kepada pemberita selepas menghadiri acara Perbarisan Tamat Latihan Program Latihan Asas Kepolisan-Konstabel di Ibu Pejabat Polis Kontinjen Sabah di Kota Kinabalu, di sini hari ini.

Katanya polis di seluruh Sabah akan sentiasa melakukan operasi dan pemantauan bagi pencegahan jenayah di kawasan masing-masing, sehubungan itu masyarakat tidak perlu takut dan risau kerana semua kawasan di negeri ini dalam keadaan terkawal.

Mengulas mengenai majlis berkenaan Idris berkata perbarisan tamat latihan itu dihadiri seramai 299 pelatih lelaki dari pelbagai daerah di seluruh Sabah.

“Mereka juga berlatarbelakangkan pelbagai kelulusan akademik termasuklah Ijazah Sarjana Muda. Seramai 14 pelatih memiliki Ijazah, 45 pelatih memiliki Diploma, 67 pelatih memiliki Sijil Tinggi Persekolahan Malaysia (STPM) dan selebihnya berkelulusan SPM.

“Ini membuktikan bahawa Polis Diraja Malaysia (PDRM) bukanlah pilihan kerjaya yang terakhir bagi anak anak muda. Kesemua mereka mula menjalani latihan asas konstabel di Pusat Latihan Polis Kota Kinabalu, bermula pada 28 Nov 2021 dan tamat pada hari ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hilang Keyakinan Terhadap Zahid? Mana Ada, Bung Jawab Nazri

KOTA KINABALU: Ketua Barisan Nasional (BN) Sabah Bung Moktar Radin menolak dakwaan Ahli Parlimen Padang Rengas Nazri Aziz bahawa majoriti Ahli Parlimen BN telah hilang keyakinan terhadap kepemimpinan Presiden Umno Ahmad Zahid Hamidi dalam gabungan itu.

Bung yang juga Timbalan Ketua Menteri Sabah, mendakwa beliau tidak tahu Nazri adalah “mastermind” di sebalik pelbagai akuan berkanun (SD) yang menyokong supaya Bendahari Agung BN, Hishammuddin Hussein mewakili gabungan berkenaan menghadap Yang di-Pertuan Agong.

“Saya tidak nampak majoriti (Ahli Parlimen BN) hilang keyakinan (terhadap Zahid) kerana saya pun Ahli Parlimen,” kata Ahli Parlimen Kinabatangan dan Ketua Bahagian Umno itu.

“Saya tidak pernah hilang keyakinan dengan perjuangan parti atau kepemimpinannya kerana saya menghormati institusi parti ini.”

Bung berkata, beliau percaya kenyataan Nazri itu “sekadar pandangan peribadinya,” tetapi menegaskan setiap ahli tanpa mengira pangkat dan kedudukan, mesti menghormati apa diputuskan dalam pemilihan parti sebelum ini.

“Sebagai Ahli Parlimen dan anggota parti, kita patut menghormati institusi parti. Bukannya tak boleh hilang keyakinan terhadap presiden tetapi tidak patut menghentam secara terbuka.

“Ini kerana presiden dilantik ahli Umno dan satu-satunya cara untuk menggantikannya adalah menerusi pemilihan parti.

“Perkara seperti ini tidak akan bangkit kalau kita setia kepada parti, jadi saya menggesa semua ahli Umno menghormati institusi parti ini. Kesetiaan mesti wujud dalam jiwa setiap ahli.”

Dalam temu bual dengan Sinar Harian, Nazri mendakwa 25 daripada 41 Ahli Parlimen BN telah menandatangani SD menyokong supaya Hishammuddin mewakili mereka sekiranya dipanggil menghadap Yang di-Pertuan Agong.

Ahli Parlimen Umno itu mendakwa dirinya “mastermind” di sebalik mengumpulkan SD dua minggu lalu selepas mengetahui Yang di-Pertuan Agong akan menemui pemimpin parti politik sekali lagi.

Nazri menjelaskan, SD berkenaan bukan untuk menyokong Hishammuddin bagi memegang jawatan perdana menteri seperti didakwa segelintir pihak, sebaliknya untuk menyampaikan pendirian Ahli Parlimen BN berhubung kerjasama dengan Ketua Pembangkang, Anwar Ibrahim, kepada Agong.

Disoal sama ada beliau antara 25 individu terlibat, Bung menjawab: “Bagaimana pula sedangkan saya tidak tahu pun mengenai SD itu.” – FMT


Shafie Adakan Perjumpaan Tertutup Dengan MP & Adun Kerajaan

KOTA KINABALU: Ketua Menteri, Datuk Seri Panglima Mohd Shafie Apdal mengadakan perjumpaan tertutup bersama Ahli Dewan Undangan Negeri (ADUN) dan Ahli Parlimen kerajaan Sabah, pagi ini.

Mohd Shafie tiba pada 10.40am di Pusat Pentadbiran Negeri Sabah (PPNS).

Turut hadir dalam perjumpaan tertutup itu adalah Timbalan Ketua Menteri Datuk Christina Liew dan Datuk Jaujan Sambakong.

Laluan masuk ke PPNS turut dikawal ketat oleh Polis Trafik.

Penyokong parti-parti kerajaan turut kelihatan berada di luar Dewan Bangkuasi, PPNS.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Jari Panjang

LONDON: Seorang lelaki mempunyai ibu jari unik apabila boleh memanjang hingga lima setengah inci.

Ibu jari Jacob Pina, 21, pelik dan berbeza jika dibandingkan individu normal yang berukuran dua inci.

Keunikan itu menarik perhatian orang ramai, selepas lelaki itu menyiarkan video pertama TikTok mengenai jarinya.

Jacob hanya mengetahui jarinya tidak normal ketika remaja.

Bagaimanpun, doktor mengesahkan ia tidak berkaitan masalah perubatan dan boleh menjalani kehidupan biasa.

Kini, dia menggunakan aplikasi TikTok bagi menyiarkan mengenai kehidupan peribadinya.

Jacob berkata, dia sememangnya dapat memanjangkan ibu jarinya.

“Saya memanjangkan tulang ibu jari dengan memaksanya keluar daripada soket untuk membuatnya kelihatan lebih panjang.

“Doktor kata ia tidak normal tetapi tidak dapat menghubungkannya secara rasmi dengan keadaan perubatan,” katanya.

Jacob mengakui dia tidak pernah berharap ibu jarinya menerima pengiktirafan hingga memperoleh lebih satu juta pengikut.

Dia berkata, ketika menyiarkan video pertama TikTok, dia tidak percaya mendapat perhatian orang ramai.

“Saya terima pelbagai reaksi seperti jijik, panik dan ingin tahu,” katanya.- Agensi


Jeffrey Kitingan Dan Isteri Dibenarkan Keluar Hospital

KOTA KINABALU: Timbalan Ketua Menteri Sabah, Datuk Dr Jeffrey Kitingan, disahkan sembuh daripada COVID-19 dan dibenarkan keluar hospital, semalam.

Jeffrey yang juga Menteri Pertanian dan Perikanan Sabah, menjalani rawatan di Hospital Queen Elizabeth (HQE) sejak 4 Januari lalu selepas disahkan positif COVID-19 sehari sebelum itu.

Beliau bersama isteri, Datin Cecilia Kitingan yang turut disahkan sembuh daripada penyakit itu, keluar wad HQE kira-kira jam 1 tengah hari.

Dalam satu kenyataan ringkas, Jeffrey yang juga Presiden Parti Solidariti Tanah Airku (STAR), mengucapkan terima kasih kepada pasukan perubatan yang merawat beliau dan isteri.

“Terima kasih saya ucapkan, khususnya kepada Pengarah Jabatan Kesihatan Sabah, Datuk Dr Christina Rundi; Pengarah HQE, Dr William Gotulis; Ketua Unit Penyakit Berjangkit, Dr Lee Heng Gee, dan kakitangannya, Dr Rachel; serta semua kakitangan hospital yang menjaga kami selama dua minggu.

“Paling penting, saya bersyukur dengan perkhidmatan diberikan petugas barisan hadapan kita yang bekerja tanpa mengira penat lelah, dan sanggup mengorbankan masa serta tenaga semata-mata untuk memerangi COVID-19,” katanya.

Dua lagi anggota Kabinet Sabah yang masih dirawat selepas disahkan positif COVID-19, minggu lalu, ialah Pembantu Menteri Kerja Raya Sabah, Datuk Robert Tawik, dan Pembantu Menteri Pertanian dan Perikanan Sabah, Hendrus Anding. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mohon Maaf Atas Kenyataan Mohammadin Ketapi

Saya selaku Presiden Parti Warisan Sabah dan Ketua Menteri Sabah ingin memohon maaf kepada setiap anggota keselamatan, ahli keluarga mereka dan seluruh rakyat Malaysia atas kenyataan seorang pemimpin parti baru-baru ini.

Kenyataan beliau yang dikeluarkan secara spontan telah disalah erti kan dan sama sekali tidak berniat untuk menghina perjuangan para perajurit dan anggota keselamatan kita yang mengorbankan nyawa mereka demi mempertahankan rakyat dan negara ini.

Sebagai bekas Timbalan Menteri Pertahanan, saya amat memahami keperitan yang terpaksa ditempuh anggota keselamatan ketika menjaga sempadan negara terutama di pos-pos kawalan Sabah yang terpencil dan serba kekurangan.

Setiap anggota yang berada di perbatasan bukan sahaja bersedia mengorbankan nyawa demi keselamatan rakyat Malaysia, malah mereka juga terpaksa berjauhan dengan ahli keluarga sepanjang tempoh bertugas.

Dalam berdepan pandemik Covid-19, saya selaku Ketua Menteri Sabah turut memahami dan menghargai peranan anggota keselamatan kita sebagai frontliners menentang musuh yang tidak kelihatan tetapi amat berbahaya.

Atas rasa tanggungjawab itu saya telah memperuntukkan sebanyak RM10 juta dana kerajaan negeri untuk diagih-agihkan kepada semua frontliners termasuk RM1 juta kepada Polis Diraja Malaysia (PDRM) dan RM1 juta kepada Kem Lok Kawi. Sumbangan ini tidak dilakukan di mana-mana negeri di Malaysia.

Jumlah tersebut tidaklah banyak jika dibandingkan dengan risiko dan pengorbanan wira-wira negara ini, namun itu membuktikan komitmen Kerajaan Sabah meskipun agensi keselamatan di bawah bidang kuasa Persekutuan.- BorneoToday


SPRM Sabah Siasat Dakwaan ADUN Ditawar Wang Untuk Lompat Parti

KOTA KINABALU, 31 Julai: Suruhanjaya Pencegahan Rasuah Malaysia (SPRM) Sabah akan menyiasat dakwaan kononnya terdapat beberapa Ahli Dewan Undangan Negeri (ADUN) Sabah telah ditawarkan wang dan jawatan untuk melompat parti.

Pengarahnya, S.Karunanithy berkata SPRM Sabah telah menghubungi ADUN yang dipercayai terlibat, baru-baru ini.

“Hasil interaksi itu, ADUN terlibat enggan membuat laporan rasmi kepada SPRM dengan alasan tiada sebarang transaksi rasuah yang berlaku ketika ini.

“Bagaimanapun, SPRM Sabah akan terus menjalankan siasatan dan bersedia menerima aduan serta maklumat berkaitan daripada mana-mana pihak yang terlibat,” menurutnya dalam kenyataan di sini hari ini.

Sebelum ini, terdapat laporan media mendakwa kononnya beberapa ADUN Sabah telah ditawarkan wang dan jawatan untuk melompat parti.– BERNAMA


‘Saya maafkan pembunuh Husna’ – suami

CHRISTCHURCH: Seorang lelaki yang kematian isteri dalam serangan pengganas di masjid di Christchurch berkata beliau tidak membenci penyerang, menegaskan kemaafan adalah jalan terbaik.

Isteri Farid Ahmad, Husna, terkorban apabila mangsa bergegas berpatah balik untuk menyelamatkan beliau.

“Saya akan katakan kepadanya, ‘Saya sayangkan kamu sebagai manusia’,” katanya.

Ditanya sama ada beliau memaafkan pengganas kulit putih itu, Farid berkata: “Sudah tentu. Apa yang terbaik adalah kemaafan, kemurahan hati, kasih sayang dan keprihatinan, sikap positif.”

Husna ialah antara 50 yang terkorban dalam serangan ke atas dua masjid yang dipenuhi jemaah untuk menunaikan solat Jumaat.

Ketika tembakan bermula, Husna membantu beberapa yang lain lari dari dewan wanita dan kanak-kanak.

“Beliau menjerit ‘ikut sini, cepat’, dan membawa ramai kanak-kanak dan wanita ke tempat selamat.

“Kemudian beliau datang kembali untuk memeriksa keadaan saya, kerana saya menggunakan kerusi roda dan ketika menghampiri pagar, isteri saya ditembak.

“Beliau sibuk menyelamatkan nyawa orang lain, terlupakan diri sendiri,” kata Farid. – Berita Harian


PPM Rampas 30 Karton Rokok Cuba Diseludup Keluar Dari Labuan Guna Bot Laju

Labuan: Dua individu yang dipercayai penumpang bot laju bukan hanya mengalami kerugian tetapi turut berputih mata apabila cubaan menyeludup rokok dari pulau bebas cukai di sini berjaya digagalkan sepasukan anggota Pasukan Polis Marin (PPM) Labuan.

Kegiatan individu terbabit yang menggunakan ‘jalan belakang’ dengan membayar kadar tambang tinggi kepada pengusaha bot bagi membolehkan sejumlah rokok tidak bercukai diseludup keluar dari sini berjaya dikesan dalam dua siri Ops Landai pada Jumaat.

Komander PPM Wilayah 4 Sabah Asisten Komisioner Mohammad Pajeri Ali berkata, kedua-dua individu terbabit yang tidak diketahui bagaimanapun enggan mengaku sebagai pemilik rokok bagi mengelakkan ditahan.

“Rampasan pertama berjaya dilakukan kira-kira jam 10.45 pagi apabila sebuah bot penumpang yang menuju ke Menumbok ditahan di kawasan laut Terminal Feri Antarabangsa Labuan.

“Hasil pemeriksaan menemukan 15 karton yang mengandungi 3,000 batang rokok disorokkan di bahagian bawah ruang bot.

“Tiada di antara penumpang serta pengendali bot yang mengakui sebagai pemilik terhadap rokok terbabit,” katanya.

Beliau berkata, kira-kira tiga jam kemudian pasukan PPM yang meronda menggunakan botronda PAC44 sekali lagi berjaya merampas 15 karton rokok jenama sama pada jam 1 petang.

“Rokok yang disorokkan di bahagian bawah ruang simpanan petrol juga tidak diketahui pemiliknya berikutan tiada yang mengakui memiliki barangan berkenaan,” katanya.

Pajeri berkata, kesemua 6,000 batang rokok di dalam 30 karton itu dianggarkan bernilai RM7,500 termasuk cukai.

“Barangan rampasan dibawa ke Pangkalan Markas Operasi PPM Labuan untuk dirujuk kepada Jabatan Kastam dan kes disiasat mengikut Seksyen 135(1)(b) Akta Kastam 1967,” katanya.

Tambahnya, operasi seumpama akan dijalankan dari semasa ke semasa untuk memastikan aktiviti penyeludupan dapat dibanteras.


Jambatan Tidak Bersungai Di Bingkor: Projek Pembinaan Di Luar Pengetahuan MPKK

KENINGAU, 14 Okt: Projek pembinaan jambatan gantung di kawasan tidak mempunyai sungai di Kampung Kamansi, Bingkor, di sini adalah di luar pengetahuan Majlis Pengurusan Komuniti Kampung (MPKK) berkenaan.

Pemimpin Pembangunan Masyarakat (PPM) Bingkor, Peter Daigo berkata pembinaan jambatan gantung itu sepatutnya dilaporkan terlebih dahulu kepada pihak MPKK agar ia dapat dibina di kawasan yang lebih mendesak.

Beliau berkata jambatan gantung itu sepatutnya dibina di Kampung Tongkungon yang merentasi Sungai Bayayo.

“Jambatan baharu itu (jambatan di Bingkor) hanya berfungsi ketika banjir besar namun penduduk mempunyai alternatif lain untuk tidak melalui laluan itu jika situasi banjir boleh membahayakan pengguna.

“Apa yang ingin saya jelaskan di sini ialah kewujudan jambatan itu tidak begitu mendesak berbanding pembinaan jambatan baharu menggantikan jambatan sedia ada yang telah usang di Kampung Tongkungon,” katanya dalam satu kenyataan di sini, hari ini.

Sebelum ini, Menteri Pembangunan Luar Bandar, Datuk Ewon Benedick dilapor meluahkan rasa terkilan apabila menerima laporan bahawa terdapat sebuah jambatan gantung yang dibina di kawasan yang tidak mempunyai sungai di kawasan Bingkor.

Sementara itu, tinjauan Bernama di lokasi jambatan itu dibina mendapati sebuah sungai buatan dibuat di bawah jambatan gantung itu.


(VIDEO) Terima 8 Jahitan Di Kepala Dan Badan Selepas Dipukul Warga Asing Di Pasar Buah Pekan Ranau

RANAU: Seorang pemuda tempatan berumur 28 tahun menerima lapan jahitan di bahagian belakang kepalanya selepas diserang dua lelaki dipercayai warga asing di pasar buah, Pekan Ranau, kelmarin.

Semasa kejadian, Ketua Polis Daerah Ranau, Deputi Superintendan Mohd Shahrul Abdul Wahab berkata polis masih lagi menyiasat punca sebenar kejadian berlaku.

Sisasatan lanjut serta usaha mencari dan mengesan suspek juga masih diteruskan.

Polis menasihati orang ramai di sini agar tidak bertindak hingga luar batasan undang-undang ekoran kejadian tersebut.

Menurut Mohd Shahrul, kira-kira pukul 12.15 tengah hari kelmarin, semasa mangsa kebetulan berada di belakang Pekan Ranau, mangsa melihat sekumpulan lelaki keluar daripada sebuah kereta Perodua Viva berwarna putih dan bertindak seolah ingin menyerang kumpulan lain.

Apabila melihat perkara tersebut, mangsa turut melarikan diri ke arah sebuah kedai lain dan kemudiannya berlari ke arah pasar buah.

Akibat merasa kepenatan, mangsa berhenti berlari untuk berehat, namun beliau dipukul oleh dua orang lelaki warga asing menggunakan sebatang besi paip berukuran lebih kurang 41 sentimeter.

Mangsa dipukul hingga empat kali di bahagian belakang kepala dan badan sebelum suspek melarikan diri dan mangsa berjaya merampas besi yang digunakan suspek untuk memukulnya.

Mohd Shahrul berkata, setelah mendapat makluman berkenaan kejadian tersebut, pihak polis segera bergegas ke tempat kejadian.

“Pada ketika itu, beberapa orang dikesan berlegar di tempat kejadian, namun selepas menyedari kehadiran pihak polis mereka kemudian bertindak melarikan diri.

“Mangsa mengalami kecederaan di bahagian belakang kepala dan badan. Selain itu, mangsa telah menerima enam jahitan sebelum dibenarkan pulang ke rumah,” katanya dalam satu kenyataan, di sini, hari ini.

Jelasnya mangsa kemudiannya tampil ke Balai Polis Ranau untuk buat laporan polis.

Kejadian disiasat di bawah Seksyen 324 Kanun Keseksaan.

Orang ramai yang mempunyai maklumat berhubung kejadian tersebut disarankan untuk menghubungi pihak polis, sama ada menghubungi terus pegawai penyiasat di talian 013-2956467atau tampil ke balai polis atau pondok polis berdekatan.


Karim Bujang umum tanding ketua bahagian Warisan Kimanis

KOTA KINABALU: Ketua Cawangan Warisan Mandahan Datuk Karim Bujang mengumumkan untuk bertanding bagi jawatan ketua Parti Warisan Sabah (Warisan) Bahagian Kimanis pada pemilihan parti bahagian itu yang dijangka akan berlangsung pada 7 April ini.

Beliau berkata, keputusan itu dibuat bagi membantu mengukuhkan lagi Warisan khususnya di Kimanis sekali gus mengangkat parti bagi menerajui Kerajaan Negeri Sabah.

“Saya dengan rendah diri ingin menawarkan diri bagi bertanding jawatan ketua bahagian Warisan Kimanis dalam pemilihan parti kali ini.

“Saya ingin membantu menguatkan parti Warisan Bahagian Kimanis. Pertamanya, saya akan memperkasakan ahli dan kepimpinan bahagian dengan melaksanakan beberapa kursus jati diri bagi melahirkan pemimpin yang berkualiti.

“Sekiranya terpilih, saya akan membuka sebuah pejabat parti Warisan Bahagian Kimanis bagi memastikan segala urusan berkenaan parti berjalan lancar sekali gus memudahkan orang ramai terutama rakyat mendapat perkhidmatan.

“Seterusnya, saya akan melaksanakan beberapa inisiatif bagi membangunkan ekonomi setempat menerusi perancangan jangka panjang dalam pelbagai industri yang berpontensi dibangunkan di Kimanis,” katanya pada sidang media di sini.

Dalam pada itu, Karim yang juga bekas calon Parlimen Kimanis pada Pilihan Raya Umum Ke-14 (PRU14) lepas berkata, selain ingin membantu mengukuhkan Warisan Bahagian Kimanis, beliau juga mahu memperkasa peranan wanita dalam pelbagai aspek terutama dari segi kepimpinan dan sosial termasuklah ekonomi.

Selain itu, beliau juga mahu membangunkan industri pelancongan di kawasan Kimanis yang menurutnya mempunyai potensi besar meningkatkan sosioekonomi penduduk setempat.

“Tidak lupa juga saya akan memperkasakan aspek pendidikan bagi memastikan Kimanis mampu melahirkan lebih ramai graduan berkualiti yang dilihat mampu menyumbang kepada pembangunan kawasan ini secara tidak langsung,” katanya. – Utusan Borneo


Hasrat AirAsia Disambut Baik, Angkat Status Lapangan Terbang Tawau Bertaraf Antarabangsa

TAWAU: Hasrat syarikat penerbangan swasta tanahair, AirAsia untuk mewujudkan penerbangan langsung antara Tawau dengan negara-negara Asia disambut baik.

Hasrat itu juga dilihat bakal memberikan kelebihan kepada Lapangan Terbang Tawau (LTT) untuk dinaik taraf daripada lapangan terbang domestik kepada antarabangsa.

Ahli Dewan Undangan Negeri (ADUN) Apas Datuk Nizam Abu Bakar Titingan mengalu-alukan hasrat itu dan menyifatkannya mampu merangsang sektor pelancongan dalam negara.

“Kita tahu bahawa bidang pelancongan adalah salah satu sumber ekonomi untuk negara, malah turut memberi limpahan pendapatan kepada masyarakat di sesebuah lokasi.

“Sama ada dalam bentuk pelancongan domestik atau luar negara, penerbangan langsung ke Tawau, Sandakan dan Kota Kinabalu harus kita sokong untuk dilaksanakan,” katanya.

Nizam berkata demikian ketika ditemui pemberita pada sidang media selepas merasmikan Sabah Gaming Carnival anjuran Tawau Gamers Community (TGC) di sini, kelmarin.

Menurutnya, Lapangan Terbang Kota Kinabalu adalah lapangan terbang kedua paling sibuk di negara ini selepas Lapangan Terbang Antarabangsa Kuala Lumpur (KLIA).

“Baru-baru ini, LTT juga kita lihat mula menjadi tumpuan pelancong-pelancong dari luar negara khususnya China, dan sudah tiba masanya kemudahan di LTT diteliti semula.

“Kita harap Malaysian Airport Berhad (MAB) dan Kementerian Pengangkutan melihat kemungkinan untuk menjadikan LTT sebagai lapangan terbang bertaraf antarabangsa.

“Kita yakin lebih-lebih lagi Menteri Pelancongan Seni dan Budaya serta Menteri Pelancongan, Kebudayaan dan Alam Sekitar Sabah berasal dari pantai timur.

“Kita ada kelebihan dan harus mengambil peluang ini untuk merealisasikan impian mengangkat taraf LTT sebagai lapangan terbang antarabangsa,” katanya.


Bunuh isteri disangka curang

LONDON: Seorang lelaki membunuh diri dengan terjun ke dalam gaung di Wales, Britain, akibat tidak dapat menanggung rasa bersalah selepas membunuh isteri dan dua anak kerana tersilap menyangka isterinya curang.

Lelaki itu, Paul Newman, 42, menghentak isterinya, Geraldine, 51, dengan tukul hingga mati sebelum membunuh dua anak mereka Shannon, 11, dan Shane, 6, kerana menyangka wanita itu mempunyai hubungan sulit.

Kelmarin, Mahkamah Koroner Wakefield diberitahu, mayat Geraldine dan dua anak mereka ditemui di kediaman pasangan itu di Leeds pada 2 Februari 2016 manakala mayat Newman ditemui di kaki bukit di Wales pada hari sama.

Menurut Daily Mail, Newman menaiki kereta api untuk perjalanan sejauh hampir 290 kilometer dari Leeds ke Isle of Anglesey di Wales iaitu tempat dia melamar Geraldine 17 tahun lalu, sebelum membunuh diri di situ.

Mahkamah diberitahu, Newman menghentak kepala isterinya dengan tukul sekurang-kurangnya tiga kali manakala Shannon dan Shane ditikam di dada serta leher sebanyak 22 kali.

Beberapa minggu sebelum kejadian, Geraldine yang ketika itu sudah tinggal berasingan dengan Newman namun tidak bercerai, memberitahu seorang anggota keluarga suaminya bahawa dia berasa amat takut.

Bekas detektif yang menyiasat kes itu, Paul Johnston berkata, Newman menyangka isterinya tinggal berasingan kerana ada hubungan dengan lelaki lain.

“Namun, siasatan mendapati rasa syak si suami tidak berasas,” katanya.

Newman pernah dipenjara 17 minggu pada Oktober 2013 kerana memukul Geraldine selepas terbaca pesanan teks daripada lelaki di telefon isterinya.

Selepas keluar penjara, Geraldine membenarkannya pulang ke rumah namun menghalaunya pada Disember 2015.

Richard Smith dari Polis Yorkshire Barat berkata: “Pasangan itu sebenarnya menghadapi masalah dalam hubungan mereka dan memerlukan bantuan profesional.”

Dalam keputusannya, Koroner Kevin McLoughlin berkata: “Tiada siapa menjangka perkara ini akan berlaku kerana tiada ancaman jelas.

“Suspek individu yang berasa dirinya terasing, terpisah daripada anak-anak.” – Agensi


Van & Motosikal Musnah Dalam Kebakaran 11 Rumah Di Kampung Paris

KINABATANGAN: Seorang cedera ringan dalam kebakaran yang memusnahkan dua blok rumah sewa di Kampung Paris 3, Kinabatangan, awal pagi tadi.

Jabatan Bomba dan Penyelamat Malaysia (JBPM) Sabah dalam satu kenyataan berkata, pihaknya menerima panggilan kecemasan mengenai kejadian itu pada pukul 2.10 pagi lalu menghantar aset ke lokasi diketuai Pegawai Penguasa Bomba, Nurul Azlan Shah Jamalludin bersama lima anggota.

“Komander operasi memaklumkan terdapat dua blok rumah sewa musnah sepenuhnya dalam kebakaran itu, melibatkan sebuah blok rumah tiga pintu dan sebuah blok lagi mempunyai lapan pintu.

“Turut musnah dalam kebakaran itu adalah sebuah van dan motosikal, operasi memadam kebakaran menggunakan satu aliran sumber air dari jentera bomba dan pili bomba berhampiran,” kata JBPM.

Menurut agensi itu, operasi terkawal pada pukul 3.16 pagi dan tamat sepenuhnya pada 6.47 pagi.

Jelasnya, operasi pemadaman turut dibantu oleh Pasukan Bomba Sukarela (PBS) Kampung Paris manakala punca kebakaran dan kerugian masih dalam siasatan.


Penjaja rayu lot berniaga di tamu Sandakan

SANDAKAN: Penjaja dari sekitar pulau di daerah ini berharap Majlis Perbandaran Sandakan (MPS) mempertimbangkan permohonan mereka mendapatkan lot berniaga di tamu mingguan di bandar Sandakan.

Ketiadaan lot berniaga menyebabkan penjaja terpaksa menggunakan tempat letak motosikal, selain kaki lima kedai untuk menjual hasil tangkapan serta pertanian mereka.

Penjaja, Ubainah Albani, 47, berkata keadaan itu bukan saja menimbulkan rasa kurang selesa terhadap pengunjung, malah penjaja berdepan dengan tindakan diusir oleh penguat kuasa pada bila-bila masa.

Katanya, ketiadaan lot berniaga juga menyebabkan penjaja terdedah kepada cuaca panas atau hujan.

“Musim tengkujuh seperti sekarang, kami terpaksa berhujan. Jika ada lot berniaga, kami boleh pasang kanopi dan pengunjung pun lebih selesa.

“Ketiadaan lot berniaga bukan saja mengganggu laluan kereta, tempat letak motosikal dan kaki lima kedai, malah pada bila-bila masa kami boleh diusir dan barangan jualan dirampas,” katanya ketika ditemui BH di sini, hari ini.

Tinjauan di tamu mingguan itu mendapati, lebih 20 penjaja yang kebanyakannya dari pulau sekitar daerah ini termasuk Pulau Nunuyan dan Tanjung Aru menjual hasil tangkapan laut serta hasil pertanian di kaki lima kedai sehingga mengganggu laluan pejalan kaki dan kenderaan.

Sementara itu, Isnirah Aspal, 45, berkata mereka berniaga di tamu sejak lebih dua tahun lalu dan pernah memohon kepada MPS bagi mendapatkan lot berniaga, namun sehingga kini tiada kelulusan diberi.

“Jika boleh, biarlah kami diberi lot berniaga dan lorong baharu dibuka untuk penjaja dari pulau. Biarpun dikenakan cukai seperti peniaga lain, kami sanggup membayar kerana cuma berniaga empat kali sebulan.

“Tambahan lagi, tamu cuma sehari iaitu pada Ahad. Tiada salahnya satu lagi lorong ditutup untuk setengah hari saja bagi memberi peluang penjaja dari pulau berniaga,” katanya. – Berita Harian


Cukai Jualan Produk Petroleum Bukan Hasil Usaha Warisan Plus Saja, Kata Hajiji

KOTA KINABALU: Ketua Menteri Hajiji Noor berkata walaupun cukai jualan negeri produk petroleum diwartakan pada 2018 iaitu ketika pentadbiran Warisan Plus, namun usaha merealisasikannya dilakukan sebelum itu.

Katanya ketika menggulung ucapan Belanjawan Sabah 2021 di Dewan Undangan Negeri, usaha itu melalui beberapa proses iaitu sejak 2014 apabila kajian mula dilaksanakan.

“Usaha untuk merealisasikan cukai jualan negeri produk petroleum ini tidak bermula dan tidak berakhir setakat tarikh serta tempoh pewartaan berkenaan semata-mata, kerana usaha ini dimulakan dan dilengkapkan oleh proses awal sebelum perwartaan dan proses selanjutnya selepas pewartaan,” katanya.

Hajiji menjelaskan Kementerian Kewangan membentangkan “Study on the state sales tax: Current administration and future prospect” kepada Jemaah Menteri pada 2014, yang kemudian secara prinsip bersetuju rundingan pelaksanaan cukai jualan negeri bagi produk petroleum dimulakan.

Hajiji berkata Petronas hanya mendaftar dan dilesenkan bawah cukai jualan negeri pada 15 Dis iaitu lapan bulan selepas cukai itu berkuatkuasa pada 1 April, selepas Gabungan Rakyat Sabah (GRS) mengambil alih kerajaan negeri.

Oleh itu tidak adil untuk hanya berterima kasih kepada pentadbiran Warisan, katanya.

“Sekiranya ada ahli yang berhormat meminta kita berterima kasih dan memberi pengiktirafan terhadap pengenalan cukai jualan negeri ke atas produk petroleum, seadil-adilnya kerajaan perlu merakamkan ucapan penghargaan buat semua yang terlibat sejak 2014,” katanya.

Beliau merakamkan penghargaan kerajaan Sabah kepada Perdana Menteri Muhyiddin Yassin yang memastikan Petronas melunaskan hak Sabah, dan juga kepada semua penjawat awam yang terlibat dalam “perjuangan ini sejak dari awal”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan main isu kaum : Ketua Menteri Sabah

SEMPORNA, 7 Feb – Ketua Menteri Sabah, Datuk Seri Mohd Shafie Apdal mengingatkan semua pihak agar tidak memainkan isu kaum yang boleh menjadi landasan kepada perpecahan rakyat di negeri ini.

Beliau menegaskan perkara itu selepas mengulas wujud usaha cuba menyuntik sentimen kaum berikutan ketidakpuasan hati terhadap isu lantikan Ketua Anak Negeri.

Mohd Shafie berkata lantikan individu untuk memegang sesuatu jawatan misalnya Ketua Anak Negeri di ukur berdasarkan kelayakan pendidikan, perkhidmatan bersih serta penyertaan penduduk setempat.

“Misalnya lantikan Ketua Anak Negeri Tawau itu adalah bertepatan dan memandangkan beliau lebih 40 tahun menetap di Tawau.

“Perkara yang penting, pelantikan seseorang itu adalah kita mahu menyatukan rakyat dan bukan sekadar melihat kepada individu itu bukan anak negeri,” katanya kepada pemberita di sini, hari ini.

Dalam pada itu, katanya kaedah pelantikan individu menjadi Ketua Anak Negeri ketika ini adalah bersifat adil dan keutamaannya adalah kesesuaian calon serta dapat membantu penduduk di setempat.

“Kita yakin bila kita letak orang Cina di kawasan Cina maka itu memudahkan persefahaman, takkan pula kita lantik orang Bajau mengepalai komuniti Dusun di kawasan Keningau, mesti kita bagi Dusun.

“Ini antara pendekatan kita tetapi tidak bermakna kaum lain tidak ada tempat (kuota) sebab itu sesetengah tempat kita ukur kelayakannya,” katanya lagi.

Menurutnya, mengambil contoh Anggota Dewan Undangan Negeri (ADUN) Balung berasal dari Kalabakan tetapi menjadi wakil rakyat di kawasan Tawau kerana melihat kapasiti kebolehannya.

Sementara itu, semalam Mohd Shafie ketika berucap dalam Majlis Tilawah al-Quran di sini berkata Islam tidak mengajar umatnya taksub terhadap sesuatu perkara sehingga ekstrim dan wujud perbalahan.

Katanya, Islam itu mengajar umatnya untuk mencapai sesuatu perkara menggunakan kaedah yang murni dan betul.

Selain itu, beliau mahu umat Islam terus mengimarahkan masjid di setiap daerah dengan kehadiran misalnya pada waktu solat Jumaat.


Kalimah Allah 10 Saat Pada 27 Ramadan Di Langit

SUNGAI PETANI: “Saya berasa sebak dan bersyukur kerana dapat melihat kebesaran Allah di malam 27 Ramadan ini.

Demikian kata Nur Zahirah Ulfah, 30 yang berpeluang melihat dan merakam awan berbentuk kalimah Allah di langit sekitar pukul 11.30 malam tadi.

Rakaman video tersebut kemudiannya telah di muat naik di laman Facebook (FB) miliknya dan telah ditonton oleh kira-kira 7,000 pengguna FB yang lain.

Nur Zahirah yang menetap di Jitra berkata ketika kejadian dia sedang berbual bersama suaminya, Muhammad Faiz Ismail, 32, dan seorang jiran Nur Fatin Ibrahim, 33di luar rumah ibunya, di Taman Bandar Baru, di sini.

Katanya, ketika kejadian cuaca terasa dingin dan kelihatan kerlipan cahaya seperti kilat di langit namun tiada sebarang bunyi guruh.

“Kerlipan cahaya di langit selama hampir sejam tanpa bunyi itu menyebabkan saya dan suami tergerak hati untuk merakam cahaya itu kerana kami belum pernah melihat situasi seperti itu,”katanya.

Katanya, ketika rakaman itu dibuat, mereka perasan terdapat awan berbentuk kalimah Allah akan kelihatan sebaik sahaja cahaya tersebut terpancar di langit

“Lidah saya terkelu seketika sebaik sahaja melihat kalimah Allah terpancar bersama cahaya tersebut.

“Kalimah Allah itu hanya kelihatan dalam tempoh 10 saat sahaja sebelum ianya hilang.

“Saya anggap itu sebagai rezeki dari Allah SWT untuk saya melihat kebesaran-Nya,” ujarnya.

Sementara itu, tinjauan Kosmo! di ruangan komen video tersebut, pengguna FB rata-rata meninggalkan komen dapat melihat kalimah Allah dengan jelas. – KOSMO

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Dan Kereta Musnah Dijilat Api, Suami Isteri Tinggal Sehelai Sepinggang

Rumah terbakar, pasangan suami isteri tinggal sehelai sepinggang

TUARAN, 27 Jun – Sepasang suami isteri tinggal sehelai sepinggang apabila rumah dua tingkat separuh kekal yang didiami mereka musnah dalam kebakaran di Jalan Labuaya Topokon, berhampiran pekan Topokon di sini malam tadi.

Kejadian pada 8.15 malam itu, turut memusnahkan sebuah kenderaan jenis Mitsubishi Galant dan motosikal.

Ketua Balai Bomba dan Penyelamat (BBP) Tuaran, Abdul Qawie Abdul Gapar berkata sejurus menerima panggilan kecemasan pada 8.20 malam, sebuah jentera dan kenderaan utiliti Unit Bantuan Perkhidmatan Kecemasan (EMRS) dengan kekuatan 10 anggota bergegas ke lokasi kejadian.

“Ketika tiba di lokasi, pemeriksaan pasukan bomba mendapati tiada mangsa terperangkap, manakala rumah berkenaan musnah 90 peratus,” katanya, hari ini.

Beliau berkata, pasukan bomba segera melakukan operasi pemadaman dan api berjaya dikawal hampir sejam kemudian.

Katanya tiada kecederaan atau kemalangan jiwa dilaporkan berlaku dan operasi ditamatkan pukul 10.38 malam.


TMJ Sumbang RM200,000 Bantu Misi Kemanusiaan Ustaz Ebit Lew

JOHOR BAHRU: Tunku Mahkota Johor Tunku Ismail Sultan Ibrahim berkenan menyalurkan sumbangan bernilai RM200,000 ringgit ke dalam dana bantuan kemanusiaan yang diusahakan oleh pendakwah, Ustaz Ebit Lew.

Menerusi hantaran berserta gambar yang dimuat naik dalam laman Facebook baginda HRH Crown Prince of Johor, Tunku Ismail berkenan menerima menghadap pendakwah berkenaan, hari ini.

“Saya menerima menghadap Ebit Lew pada hari ini. Sejak kebelakangan ini, beliau sering menolong rakyat terutamanya golongan asnaf dan daif yang memerlukan bantuan dengan sumbangan dan usaha-usaha kebajikan.

“Antara aktiviti-aktiviti sumbangan yang paling saya kagumi adalah usaha beliau dalam membantu rakyat dengan peralatan perubatan, bekalan makanan dan barang keperluan asas,” titahnya.

Sementara itu, Ebit Lew menerusi perkongsian di Facebooknya juga memaklumkan Tunku Ismail berkenan untuk menaja pasukan sukarelawannya mengerjakan umrah bersama Tuanku dalam Kembara Johor.


China Menipu Punca Penularan Koronavirus – Senator AS

WASHINGTON: Ketika angka kematian akibat coronavirus (COVID-19) di China melepasi angka 1,700 orang, negara itu didakwa terus melindungi punca sebenar penularan wabak yang dikatakan bermula di sebuah pasar makanan laut di Wuhan.

Dalam temubual Sunday Morning Futures menerusi saluran Fox News, Senator Amerika Syarikat, Tom Cotton, menegaskan kerajaan China menipu sejak dahulu dan terus menipu sehingga hari ini.

“Situasi ini makin buruk sebab China telah menipu sedari mula dan terus menipu sehingga hari ini.

“Malah, terdapat banyak lagi yang masih tidak diketahui berkenaan virus ini.

“Contohnya, berapa ramai individu yang boleh dijangkiti sekiranya salah seorang adalah pembawa virus itu,” katanya.

Cotton turut membangkitkan persoalan kewujudan makmal bio-keselamatan di Wuhan, bandar yang dipercayai permulaan kepada penyebaran virus berkenaan.

Beliau turut mendakwa virus yang kini meragut lebih 1,700 nyawa itu berpunca di sebuah makmal bio-keselamatan yang terletak kurang beberapa batu dari pasar berkenaan.

Katanya, virus berkenaan bukan berasal dari pasar di Wuhan berikutan pakar epidemiologi di China yang menjalankan kajian mendapati kes asal jangkitan virus berkenaan tidak mempunyai hubungan dengan makanan di pasar berkenaan, sebaliknya virus itu dibawa ke pasar berkenaan.

“Kita tidak mempunyai bukti berkenaan penyakit ini bermula di situ, namun ketidakjujuran China sejak mula perlu dipersoalkan,” katanya.


Ingkar PKP, 10 Lelaki Ditahan

PAPAR: Seramai 10 lelaki ditahan selepas didapati berada di kawasan awam tanpa alasan munasabah ketika Perintah Kawalan Pergerakan (PKP), di tiga kawasan berasingan di daerah ini, semalam.

Ketua Polis Daerah Papar Deputi Superintendan Batholomew Ak Umpit berkata, semua lelaki yang ditahan adalah rakyat tempatan berusia 20 hingga 40 tahun.

Katanya, semua individu berkenaan ditahan selepas didapati berada di tempat awam di sekitar pekan Papar, Kinarut dan Bongawan.

“Tangkapan dilakukan mengikut Seksyen 269 Kanun Keseksaan & Peraturan 11(1) Peraturan-Peraturan Pencegahan & Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No. 4) 2020.

“Semua yang ditahan didapati ingkar akan arahan Perintah Kawalan Pergerakan Covid19 dengan berada di tempat awam tanpa alasan munasabah,” katanya dalam kenyataan media, hari ini.

Menurutnya, IPD Papar akan melaksanakan tangkapan secara berterusan jika masih lagi terdapat orang awam yang ingkar akan arahan Perintah Kawalan Pergerakan Covid19 ini.

Sehubungan itu, Batholomew menasihatkan orang ramai supaya sentiasa mengikut arahan PKP yang dikuatkuasakan.

“Pihak polis berharap orang ramai dapat memberi kerjasama dan sentiasa bersabar sehingga tempoh PKP ini berakhir,” katanya.- Berita Sabah


Polis Tahan Lelaki Dan Wanita Warga Tempatan Terlibat Judi Online

LELAKI, WANITA WARGA TEMPATAN DITAHAN TERLIBAT JUDI ONLINE

TAWAU; 22 JUN 2019 – Polis menahan Seorang lelaki dan wanita warga tempatan selepas terlibat Judi atas talian dalam serbuan di dua rumah berasingan di Kampung Tanah Merah Merotai Besar, kelmarin.

Ketua Polis Daerah Tawau, ACP Peter Anak Umbuas dalam kenyataan berkata, wanita dan lelaki berumur 22 Dan 36 tahun itu ditahan sepasukan pegawai dan anggota Balai Polis Bombalai diantara pukul 3 hingga 4 petang.

Beliau berkata, dalam kedua-dua serbuan itu, polis kemudian merampas dua telefon bimbit dan wang tunai pelbagai not bernilai RM124.00.

Kes disiasat dibawah Seksyen 4 (1) (c) Akta Rumah Judi Terbuka 1953.


Orang Utan Mula Dekati Kawasan Titian Kanopi, Poring, Ranau

RANAU: Ketiadaan pelancong di kawasan Mata Air Panas Poring di sini ekoran penguatkuasaan Perintah Kawalan Pergerakan (PKP) mungkin antara faktor Orang Utan mula mendekati kawasan pelancongan yang terletak di dalam kawasan Taman Kinabalu itu.

Kehadiran hidupan liar itu disedari melalui kewujudan sarang bersaiz 70 hingga 80 sentimeter (sm) di sebatang pokok pada ketinggian 10 meter dari paras tanah berhampiran titian kanopi substesen mata air panas itu.

Pegawai Penyelidik Zoologi, Taman-Taman Sabah (TTS), Fred Tuh Yit Yu menyedari kewujudan sarang yang dibina oleh haiwan itu itu ketika menjalankan pemantauan dan mengambil gambar kawasan berkenaan Khamis lalu.

Beliau berkata sebelum PKP memang sukar untuk melihat sarang Orang Utan di kawasan itu kerana ia sering menjadi tumpuan pengunjung.

“Kebarangkalian untuk melihat sarang Orang Utan berhampiran titian kanopi memang sukar dan apabila PKP dilaksanakan, haiwan ini mula mendekati kawasan mata air panas,” katanya kepada Bernama, hari ini.

Fred berkata haiwan itu biasanya hanya kelihatan di kawasan Air Terjun Langanan yang terletak kira-kira empat kilometer dari titian kanopi berkenaan.

Katanya, pihaknya tidak menolak kemungkinan Orang Utan yang mendekati kawasan air panas Poring berkenaan ialah antara empat ekor Orang Utan berusia antara dua hingga empat tahun yang mereka dipelihara sebelum dilepaskan ke dalam hutan selepas tamat tempoh pemuliharaan 10 tahun lalu.

“Pada awal dilepaskan, Orang Utan itu masih datang ke pusat pemuliharaan untuk meminta makanan tetapi kini hidupan itu tidak lagi kembali ke sini,” katanya.

Pada masa itu, katanya, haiwan berkenaan dihantar oleh penduduk kampung sekitar TTS dan kawasan lain sebelum diletakkan di pusat pemuliharaan kerana ia masih memerlukan penjagaan selain membantu haiwan itu menjalani kehidupan di habitat asal.

“Biasanya, Orang Utan dewasa akan membina sarang yang besar dan tebal berbanding dengan Orang Utan yang lebih muda,” katanya.


90 Ahli Parlimen Dipanggil Menghadap Agong

KUALA LUMPUR: Hanya 90 Ahli Parlimen dipanggil untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara di Kuala Lumpur, hari ini.

Semua Ahli Parlimen itu, bagaimanapun, tidak mengikut parti dengan pertemuan secara bersemuka itu dilakukan secara rawak mengikut kebijaksanaan Yang di-Pertuan Agong.

Datuk Pengelola Bijaya Diraja, Datuk Ahmad Fadil Shamsuddin, menjelaskan proses temu bual itu akan dilakukan sendiri Yang di-Pertuan Agong dan disaksikan Ketua Setiausaha Negara, Datuk Seri Mohd Zuki Ali.

Katanya, makluman kepada semua Ahli Parlimen berkenaan dilakukan pihak Istana Negara, semalam, dengan proses itu selaras dengan Perkara 43 (2) Perlembagaan Persekutuan.

Setiap Ahli Parlimen diperuntukkan antara dua hingga tiga minit untuk menyatakan pandangan masing-masing, sepanjang proses temu bual berlangsung.

“Baki lagi 131 Ahli Parlimen akan dipanggil menghadap baginda, esok, selain keseluruhan proses temu bual ini dijangka tamat pada 7 malam nanti.

“Setakat ini kita tidak boleh dedahkan siapa Ahli Parlimen yang dipanggil menghadap baginda hari ini. Bagaimanapun, tiada sesiapa bekas menteri atau timbalan menteri yang akan menyertai sesi ini.

“Baginda perlu mendapatkan kepercayaan dan keyakinan kepada seseorang yang dipilih (Perdana Menteri),” katanya dalam sesi taklimat ringkas di Pintu Utama Istana Negara di Kuala Lumpur, hari ini.


COVID-19: Varian Baharu ‘Deltacron’ Ditemui

PARA saintis di Cyprus percaya mereka telah menemui varian terbaharu COVID-19.

Sebanyak 25 kes dikesan setakat ini berkaitan varian Deltacron, yang merupakan gabungan antara varian Delta dan Omicron, memetik laporan Bloomberg.

Profesor Sains Biologi Universiti Cyprus, Leondios Kostrikis memberitahu Sigma TV, terdapat jangkitan yang menggabungkan varian Omicron dan Delta.

Saintis di Makmal Bioteknologi dan Virologi Molekul telah mengesan 25 individu yang dijangkiti varian tersebut.

Mereka turut mendapati varian tersebut lebih mudah menjangkiti individu yang sedang dirawat di hospital.

“Kami sedang mengkaji adakah varian ini lebih mudah berjangkit berbanding varian yang ada ketika ini,” katanya.

Para saintis turut melaporkan dua simptom berbeza yang ditunjukkan pesakit iaitu konjunktivitis atau ‘pink eye’ dan keguguran rambut. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost